title: Marika Salmi

text: Marika Johanna Salmi (s. 13. toukokuuta 1985 Raisio) on suomalainen yleisurheilija. Hän edustaan Turun Weikkoja ja hänen valmentajanaan toimii Matti Mettala. Salmi on kilpaillut monipuolisesti sekä moniotteluissa että myös yksittäisissä lajeissa. Parasta menestystä hänelle on tullut korkeushypystä, jossa hän on saavuttanut pronssia sekä Kalevan kisoista että sisäratojen SM-kilpailuista.


title: Anette Byskata

text: Anette Johanna Byskata (o.s. Björkgård, 14. lokakuuta 1980 Kokkola) on suomalainen kestävyysjuoksija. Hän edustaa IF Länkeniä ja hänen valmentajanaan toimii Allan Björkgård. Kalevan kisoista Björkgård on saavuttanut pronssia 10 000 metrin juoksusta. Lisäksi hän on voittanut SM-tasolla hopeaa puolimaratonilla ja maratonilla sekä pronssia maastojuoksussa 6 kilometrin matkalta.


title: Juha Hellstén

text: Juha Pekka Hellstén (s. 19. toukokuuta 1976 Raisio) on suomalainen kestävyysjuoksija. Hän edusti vuosina 2001–2015 Turun Weikkoja ja vuoteen 2000 ja uudelleen vuodesta 2016 lähtien Turun Tovereita. Hänen valmentajanaan toimii Jarmo Ruohonen. Kalevan kisoista Hellstén on voittanut pronssia 5 000 metrin juoksusta. Lisäksi hän on ulkoradoilta saavuttanut hopeaa ja pronssia puolimaratonilta, hopeaa maratonilta, kultaa ja hopeaa 4 × 1 500 metrin viestijuoksusta sekä maastojuoksussa hopeaa ja pronssia 12 kilometrin matkalta ja pronssia 4 kilometrin matkalta. Sisäratojen SM-kilpailuista Hellstén on voittanut kultaa, hopeaa ja pronssia 3 000 metrin juoksusta.


title: Reetta Laitinen (kiekonheittäjä)

text: Reetta Elisabeth Laitinen (s. 4. elokuuta 1981 Juuka) on suomalainen kiekonheittäjä. Hän edustaa Pyhäselän Urheilijoita ja hänen valmentajanaan toimii Pekka Laitinen. Kalevan kisoissa Laitinen on voittanut kiekonheitossa pronssia vuonna 2005.


title: Esa Karttunen

text: Esa Karttunen (s. elokuussa 1936 Pori) on suomalainen vahakabinetin pitäjä, iltamaviihdyttäjä, akrobaatti ja hanuristi.


title: Esa Karttunen

text: Karttusen isä oli TUL:n telinevoimistelijana mainetta saanut Onni Karttunen. Esa alkoi harjoitella jo lapsena voimistelua yhdessä isänsä kanssa, ja ensimmäisen kerran hän esiintyi taitovoimistelijana isänsä kanssa Porin Pyrinnön iltamissa syksyllä 1944. Parin vuoden kuluttua Esa osti esiintymispalkkioillaan haitarin ja alkoi esiintyä myös hanuristina. Hän esiintyi 1950-luvulla akrobaattina ja soittajana eri puolilla Suomea, ja vuonna 1954 hänet palkittiin Suomen notkeimpana miehenä.


title: Esa Karttunen

text: Vuonna 1962 Esa Karttunen liittyi mukaan "Riemuriihi"-iltamakiertueeseen. Hän esiintyi kiertueilla ensin 1960-luvulla Tapio Rautavaaran kanssa ja sitten 1970-luvulla Esa Pakarisen kanssa. Akrobaatti- ja soittoesiintymiset Karttunen joutui kuitenkin lopettamaan 1970-luvun puolivälissä käsivammojen takia.


title: Esa Karttunen

text: Karttunen aloitti 1960-luvun lopulla ensimmäisenä Suomessa striptease-esityksien pitämisen, kun hän järjesti niitä Lapissa "Sex 2000 – Monica Show" -nimellä.


title: Esa Karttunen

text: 1980-luvun alussa Karttunen hankki yhdessä taikuri Wäinö Hamarin kanssa Keski-Euroopasta Rudolf Pohlin ja Emil Kotschin Dresdenissä 1800-luvun lopulla kokoaman anatomisen vahakabinetin, joka koostuu 140 esineestä. Vahakabinetti tehtiin alun perin lääketieteellistä opetusta varten, ja siinä esitellään muun muassa eri sairauksien, esimerkiksi sukupuolitautien, aikaansaamia muutoksia ihmisruumiin eri osissa. Karttunen ja Hamari entisöivät vahakabinetin esineet, ja he ovat sen jälkeen kiertäneet sen kanssa Suomen ohella muissa pohjoismaissa, Saksassa, Itävallassa ja Englannissa.


title: Esa Karttunen

text: Vuonna 1983 Karttunen ja Hamari järjestivät "Vielä kerran pojat" -iltamakiertueen Pohjois-Suomessa yhdessä Esa Pakarisen kanssa. Tämä jäi Pakarisen viimeiseksi esiintymiskiertueeksi.


title: Dynea

text: Dynea Oy oli Suomessa pääkonttoriaan pitävä, ruotsalaisen IK Investment Partnersin omistama liimahartsien valmistaja. Dynean päätuotteen fenolihartsien suurin asiakastoimiala oli mekaaninen puunjalostusteollisuus, kuten lastulevyn ja vanerin valmistajat. Dynea myi vähitellen pois kaikki liiketoimintansa, viimeksi seitsemän fenolihartsitehdasta ja niistä muodostuneen Prefere Resins -yhtiön saksalaiselle pääomasijoittajalle ja toimivalle johdolle tammikuussa 2014.


title: Dynea

text: Dynea muodostui vuonna 2000, kun suomalainen Nordkemi (aiemmin Neste Chemicals) ja norjalainen Dyno yhdistyivät Industri Kapitalin tullessa omistajaksi. Nesteen hartsiliiketoiminta juonsi juurensa vuonna 1961 perustettuun liimayritys Priha Oy:öön, jonka Neste osti 1970-luvulla. Industri Kapitalin aikeena oli ostaa myös valtionyhtiö Kemira ja rakentaa tältä pohjalta maailman johtaviin kuuluva kemianteollisuusyritys. Dynean alkuvaiheessa kokonaisuudesta myytiin pois muun muassa polyesterituotanto kansainvälinen Ashland-konsernille ja Porvoon PVC-tuotanto Finnplast Oy:lle, joka teki konkurssin 2007. Vuonna 2002 Dynea osti ruotsalaisen Perstorpin hartsiliiketoiminnan.


title: Dynea

text: Vuonna 2006 Dynea myi Pohjois-Amerikan liiketoimintansa, joka käsitti 13 tuotantolaitosta sekä noin 700 työntekijää Kanadassa, Yhdysvalloissa ja Meksikossa. Vuosittainen myynti oli noin 450 miljoonaa euroa. Luopumisen syyksi sanottiin asemien vahvistaminen kehittyvillä markkinoilla, kuten Aasiassa. Syksyllä 2012 Dynea kuitenkin ilmoitti myyvänsä Aasian-liiketoimintansa japanilaiselle AICA Kogyolle. Myytyyn kokonaisuuteen kuului 18 tehdasta kahdeksassa maassa, 1200 työntekijää ja noin 220 miljoonan euron vuotuinen liikevaihto, mikä oli noin neljännes Dynean silloisesta liikevaihdosta. Kaupan takana ilmoitettiin olevan voimavarojen keskittäminen Euroopan liiketoimintojen ja erityisesti fenolihartsien valmistuksen kehittämiseen.


title: Dynea

text: Loputkin liiketoiminnot, seitsemän fenolihartsitehdasta, myytiin alkuvuonna 2014.


title: Dynea

text: Dynealla oli suurimmillaan 13 tehdasta yhdessätoista Euroopan maassa. Suomessa Dynealla oli tehtaat Haminassa ja Joroisilla sekä pääkonttori Helsingissä.


title: Dynea

text: Dynean liikevaihto oli vuonna 2004 noin miljardi euroa, vuonna 2012 noin 760 miljoonaa ja vuonna 2013 enää 373 miljoonaa euroa. Henkilöstömäärä vuonna 2012 oli 1 825 ja vuonna 2013 enää 307.


title: Jorma Falck

text: Jorma Antero Falck (30. lokakuuta 1939 Lappeenranta – 2. heinäkuuta 2017 Helsinki) oli suomalainen oopperalaulaja, äänialaltaan baritoni.


title: Jorma Falck

text: Falck syntyi Lappeenrannassa Antti Falckin ja Anna Tuovisen perheeseen. Hänen ensimmäinen puolisonsa 1962–1990 oli oopperalaulaja Raija Määttänen ja toinen vuodesta 1991 muusikko Hanni Tiensuu. Falck opiskeli paitsi Suomessa Matti Lehtisen ja Antti Koskisen johdolla, myös Saksassa ja Italiassa. Opiskeltuaan Sibelius-Akatemiassa lukuvuoden 1960–1961 hän oli vuodesta 1961 alkaen Kansallisoopperan palveluksessa, vuodesta 1971 solistina. Ensikonserttinsa Falck piti 1966. Hän jäi eläkkeelle 1994 ja piti 30-vuotistaiteilijajuhlakonsertin 1996. Falck esiintyi Savonlinnan oopperajuhlilla 1967–1991, ja hänet valittiin oopperajuhlien vuoden taiteilijaksi 1990.


title: Jorma Falck

text: Falckilla oli pääosa Edvin Laineen ohjaamassa elokuvassa "Ruskan jälkeen". Televisiosarjoissa "Oman elämänsä herra" ja "Ottaako sydämestä" Falckilla oli kummassakin ylilääkärin rooli.


title: Eddie Hyyppä

text: Edward (Eddie tai Edy tai Edi) Hyyppä (1890 – 25. huhtikuuta 1958) oli suomalainen sirkus- ja varieteetaiteilija.


title: Eddie Hyyppä

text: Hyyppä aloitti uransa 1910-luvulla "Edvardos"-akrobaattiryhmässä ja hän esiintyi akrobaattina, klovnina, steppaajana ym. sekä Suomessa että ulkomailla. Hän esiintyi 1910-luvulla yhdessä Elvira Bonon kanssa ja myöhemmin hän esiintyi 10 vuoden ajan tanskalaisen Wieslanderin kanssa eri puolilla Eurooppaa. Suomeen palattuaan Hyyppä esiintyi muun muassa Suomen Tivolissa.


title: Eddie Hyyppä

text: Viimeksi Hyyppä toimi 1950-luvulla Linnanmäen huvipuistossa Peacock-teatterin näyttämömestarina ja Lasten Päivän voimistelukoulun opettajana. Hän järjesti myös kilpailuita uusille esiintyjäkyvyille. Hyypän oppilaisiin kuului muun muassa akrobaatti ja haitaristi Esa Karttunen.


title: Eddie Hyyppä

text: Hyyppä esiintyi pienessä sivuosassa Ossi Elstelän 1951 ohjaamassa elokuvassa Vain laulajapoikia.


title: Eddie Hyyppä

text: Hyyppä kuoli 1958 astmakohtaukseen.


title: Puristuslujuus

text: Puristuslujuus tarkoittaa kappaleen kykyä vastustaa voimaa, joka puristaa kappaletta kasaan pystysuunnassa pyrkien saamaan kappaleen antamaan periksi.


title: Puristuslujuus

text: Tarvittava puristuslujuus saamaan kappale antamaan periksi riippuu itse materiaalista, mistä kappale on valmistettu. Puristuslujuutta tarvitaan erilaisten rakenteiden valmistamiseen, koska jos aineen puristuksen kestävyys on liian heikko, rakenne romahtaa.


title: Jai Singh II

text: Jai Singh II eli Jai Singh Sawāi (1688–1743) oli intialainen maharadža, Amberin kuningaskunnan hallitsija vuodesta 1700. Hän oli sivistynyt hallitsija, osasi sanskritia ja persiaa ja teki yhteiskunnallisia uudistuksia, kuten kielsi satin eli leskien polttamisen.


title: Jai Singh II

text: Hän perusti Jaipurin kaupungin vuonna 1727.


title: Jai Singh II

text: Jai Singh oli kiinnostunut tähtitieteestä ja rakennutti Jantar Mantar -nimellä kutsuttuja observatorioita Jaipuriin, Varanasiin, Ujjainiin, Delhiin ja Mathuraan. Jaipurin Jantar Mantar on Unescon maailmanperintökohde.


title: Jai Singh II

text: Suurmogulien keisari Aurangzeb oli niin vaikuttunut Jai Singhin urheudesta, että myönsi tälle arvonimen "Sawāi".


title: FK Sutjeska Nikšić

text: Fudbalski Klub Sutjeska Nikšić on jalkapalloseura Nikšićistä. Seura on perustettu vuonna 1927 SK Hajduk nimellä. Seura pelaa Montenegron korkeimmalla sarjatasolla Montenegron jalkapalloliigassa. Seura on voittanut kertaaleen Montengeron mestaruuden vuonna 2013.


title: FK Sutjeska Nikšić

text: "Tilanne 17. heinäkuuta 2013"


title: Rajuilma (yhtye)

text: Rajuilma oli 1980-luvun alusta vuoteen 2008 saakka toiminut suomalainen heavy- ja hard rock -yhtye. Se julkaisi pitkän uransa aikana vain yhden täysimittaisen albumin, kolme singleä sekä yhden EP:n.


title: Rajuilma (yhtye)

text:
Basisti Hannu "Hane" Jääskeläinen sekä Rauno "Rane" ja rumpali Osmo "Opa" Rautiainen soittivat STT - nimisessä bändissä Pasi "Toope" Rintalan ja Seppo Paukamaisen kanssa. Yhtye esitti cover-versioita Sensuurin ja Ratsian sekä muun punkin ja uuden aallon yhtyeiltä. Lopulta tuli esiin ajatus omasta musiikista, jolloin Paukamainen lähti. Toope Rintala kyllästyi kinaan lauluosuuksista ja yhtye kutistui trioksi, jossa Rane oli sekä kitaristi että laulaja. Yhtye ehti viisimiehisenä koulubilekeikkojen lisäksi osallistua Keski-Suomen taidetapahtuman karsintaan.
Jäljelle jäänyt trio alkoi miettiä uutta musiikillista linjaa. Tässä vaiheessa Suomen Tietotoimisto Oy lähetti yhtyeelle vaatimuksen välittömästä nimen vaihdosta sekaannuksien välttämiseksi. Opa ja Hane ideoivat Rajuilman saman nimisestä omasta varhaisvaiheen kappaleesta.
Musiikin tyyliksi muotoutui suomenkielinen heavy- ja hardrock. Musiikin vaikutteet tulivat brittiläsiltä New Wave of British Heavy Metal - yhtyeiltä.. Samalla keksittiin viedä sanoitukset äärimmilleen, jotta saataisiin aikaan jotakin liikettä. Trio teki ammattimaisessa studiossa demon 1984.


title: Rajuilma (yhtye)

text: Rajuilma yhdisti musiikkiinsa avoimen satanistisia ja hedonistisia tekstejä, jotka Suomessa olivat 1980 - luvulla ennenkuulemattomia. Erityisesti uskonnolliset ryhmittymät huolestuivat sanoitusten vaikutuksesta. Sana alkoi kiertää Rajuilman keikoista. Rane oli silti tyytymätön kokoonpanoon. Hän oli aiemmin tavannut kosketinsoittaja Petri "Bona" Ekarin ja kuultuaan tämän soittoa kertoi muille sopivan uuden jäsenen löytyneen. Bona oli soittanut pitkään ravintolayhtyeissä ja keikkoihin rutinoituneena hänestä tuli samalla yhtyeen käytännön asioiden hoitaja. Lopulta Rane totesi, että hän haluaa keskittyä joko lauluun tai kitaraan. Kokoonpanoon tuli ensin Hannu Forsbacka, jonka korvasi Jukka "Belle" Laurio. Kokoonpano Rane laulu ja kitara, Belle kitara, Bona kosketinsoittimet, Hane basso ja Opa rummut soitti ensimmäisen keikkansa Jyväskylän 24. tunnin Rock Marathon- tapahtumassa Elokuussa 1985. Jonkin aikaa tämän jälkeen toiseksi kitaristiksi tuli Aki Vilkamaa samoilla treenikämpillä soittaneesta Quded Wezie:stä ja Rane keskittyi lauluun. Rajuilma osallistui Rock - SM välikarsintaan Jyväskylässä Lokakuussa 1985. Yhtye sai lehdissä kritiikkiä poseeraamisesta ja "negatiivisista energioista", vaikka samalla myönnettin tiukkuus, meininki ja vauhti. Eräässä haastattelussa Rane myönsi, että sanoituksista oli tulossa painolasti ja että yhtye ei ollut osannut arvioida, miten tosissaan ne otettaisiin, vaikka niiden tarkoitus huomion herättämiseksi oli saavutettu.


title: Rajuilma (yhtye)

text: 1986 Rajuilma osallistui Rockin SM - kisojen karsintaan josta yhtye pääsi jatkoon Lahteen. Paikalla oli levy-yhtiöiden tarkkailijoita. Kiinnostunesita yhtiöistä valittiin Finnlevy, jonka Janne Louhivuori pyysi nauhaa ja antoi käyntikortin. Hän huomasi sekä yhtyeen lavaolemuksen että musiikin. Sopimus tehtiin Finnlevyn Kräk! - merkille, ja se olisi käsittänyt useita singlejä sekä albumin. Albumia varten Finnlevy olisi halunnut Rajuilman siistivän sanoituksiaan, mihin yhtye ei kuitenkaan suostunut. Varmuutta tästä ei kuitenkaan ole.


title: Rajuilma (yhtye)

text:
Finnlevyn kanssa tehty levytyssopimus johti vain yhden singlen julkaisuun vuonna 1987. Kohua herättänyt kappale ”Naidaan” pääsi mukaan MTV:n suosittuun "Levyraati"-ohjelmaan. Sanoituksestaan johtuen se ei saanut juurikaan soittoa radiossa, vaikka singlen tuotti T.T. Oksala.
Singlen kritiikki oli lehdistössä negatiivista, vaikka energia ja toisaalta hauskuus huomattiin. Televisio-esiintyminen toi yhtyeelle keikkoja. Sopimus päättyi heikkoon vastaanottoon.
Janne Louhivuori totesi sanoituksista, että vastaavia oli kuultu ulkomaisessa rockissa jo kauan, mutta että Suomessa oltiin jäljessä, viitaten esimerkkinä kappaleeseen "Shake Your Moneymaker".


title: Rajuilma (yhtye)

text:
Rajuilma joutui erottamaan perustajajäsen Opa Rautiaisen ailahtelevan soittokunnon vuoksi, mikä turhautti hankalassa tilanteessa olevaa yhtyettä ja vaaransi keikkojen onnistumisen mahdolliseen palkkion menettämiseen saakka. Uudeksi rumpaliksi pyydettiin Heikki "Hessu" Kalilainen, jonka Bona tunsi entuudestaan jameista. Syksyllä 1989 Rajuilma pääsi Rock - SM finaaleihin, jossa yhtye herätti jälleen levy-yhtiöiden kiinnostuken. Yhtye valitsi Power-levy-yhtiön, ja albumin miksaajaksi tuli Mikko Karmila. "Rajuilma" - albumi möi muutamia tuhansia, mikä oli odotuksiin nähden pettymys. Osa jäsenistä alkoi vähitellen turhautua ja mielekkyys tuntui kyseenalaiselta. Lisäksi harjoituksiin tulleet ongelmat aiheuttivat jännitteitä yhtyeen sisällä ja loivat edelleen epävarmuutta keikkojen onnistumisesta. Maan talouskriisi aiheutti Power - levy-yhtiön konkurssin kaataen voimassa olleen levytyssopimuksen.
Kesällä 1991 Belle, Bona ja Hessu saivat tarpeekseen ja lähtivät yhtyeestä. Hane oli myös pettynyt, mutta jäi vielä yhtyeeseen.


title: Rajuilma (yhtye)

text:
Jäljelle jääneet Hane, Rane ja Aki etsivät uudeksi rumpaliksi Mika Parkatin ja kosketinsoittajaksi Seppo Laitisen. Parkatin tilalle tuli uudelleen Hessu Kalilainen. Kalilainen erosi kahden vuoden kuluttua 1998 ja nyt myös Hane Jääskeläinen lähti. Yhtye ei enää kehittynyt ja uusia sävellyksiä ei tullut. Lisäksi jo harjoituksien saamisesta sovitusti kokoon ei ollut varmuutta.
Rane Rautiainen ja Aki Vilkamaa etsivät uusiksi jäseniksi rumpali Mikko "Mixa" Hinkkasen ja Marko "Mako" Happosen, joka oli aiemmin soittanut Tarot in kitaristina nimellä Mako H. Rajuilmassa hän oli basisti.
Tämä kokoonpano teki Rajuilman viimeisen julkaisun, vuonna 2000 ulkopuolisen rahoituksen turvin omakustanteena ilmestyneen EP:n "Synkkä arkipyhä".


title: Rajuilma (yhtye)

text: Yhtye lopetti toimintansa kesällä 2008 kitaristi Aki Vilkamaan kuoltua.Rajuilma LP:n kannet on kuvannut valokuvataiteilija Juha Metso.


title: Rajuilma (yhtye)

text: Rajuilman tarina ikuistettiin kirjan kansien väliin vuonna 2017. Jyväskyläläinen toimittaja Juho Hämäläisen kirjoittama historiikki "Rautaratsun selässä - Rajuilman nousu, uho ja tuho" julkaistiin syyskuussa 2017.


title: Aldo Simoncini

text: Aldo Junior Simoncini (s. 30. elokuuta, 1986, San Marino) on sanmarinolainen jalkapalloilija, pelipaikaltaan maalivahti. Simoncini edustaa seuratasolla sanmarinolaista AC Libertasia. Simoncini pelaa myös San Marinon jalkapallomaajoukkueessa, jonka ykkösmaalivahti hän on. Hänen veljensä Davide Simoncini pelaa myös San Marinon jalkapallomaajoukkueessa.


title: Aldo Simoncini

text: Simoncini debytoi San Marinon jalkapallomaajoukkueessa, vuonna 2006. Hän aloitti vuoden 2008 EM-karsinnat maansa ykkösmaalivahtina, ja pelasi San Marinon maalilla karsintalohkon ensimmäisen ottelun Saksaa vastaan. Ottelu oli Simoncinille vaikea, sillä tasoero San Marinon ja Saksan joukkueiden välillä oli suuri. Tämä näkyi vahvasti myös pelitapahtumissa, Saksa hallitsi ottelua selvästi ja 12. peliminuutilla Lukas Podolski ampui Saksan 0-1 johtoon. Tämän jälkeen Saksan peli vapautui entisestään ja se iski lopulta yhteensä 13 maalia Simoncinin selän taakse, ja murjoi San Marinon vieraskentällä lukemin 0-13. Seuraavassa EM-karsintaottelussaan San Marino hävisi 7-0 Tšekille, tuohon otteluun Simoncini oli penkitetty ja hän seurasi ottelua San Marinon vaihtopenkiltä. Simoncini palasi San Marinon maalille otteluun Irlantia vastaan. Irlanti johti ottelua pitkään Kevin Kilbanen maalilla, mutta 86. minuutilla San Marinon Manuel Marani tasoitti ottelun 1-1:een. Lopulta, kun ottelun lisäaikaa oli pelattu jo neljä minuuttia, 94. peliminuutilla, Irlannin Stephen Ireland laukoi pallon Simoncinin selän taakse ja laukoi samalla maalleen niukan 2-1 voiton hyvin taistelleesta San Marinosta. EM-karsintojen vuoden 2008 EM-kisoihin, Sveitsiin ja Itävaltaan, päätyttyä San Marino oli karsintalohkonsa viimeisenä. Se hävisi kaikki ottelunsa ja maaliero oli murheellinen. Kaksi tehtyä maalia ja 57 päästettyä maalia.


title: Aldo Simoncini

text: Vuoden 2010 MM-karsintoihin, San Marino arvottiin samaan lohkoon Pohjois-Irlannin, Puolan, [Tšekin, Slovakian ja Slovenian kanssa. Simoncini oli jälleen San Marinon ykkösmaalivahti, ja vaikka hän pelasikin ajoittain todella hyvin San Marinon maalilla, oli hän voimaton suurempien jalkapallomaiden jatkuvan painostuksen edessä. San Marino hävisi taas kaikki pelinsä, ja onnistui tekemään vain yhden maalin. Suurin tappio, jonka San Marino karsinnoissa kärsi oli häviö Puolalle maalein 10-0. San Marinon joukkue, Simoncini viimeisenä lukkonaan, päästi karsinnoissa 47 maalia.


title: Aldo Simoncini

text:
Vuoden 2012 EM-karsinnoissa San Marino kohtasi Suomen, Ruotsin, Hollannin, Moldovan ja Unkarin. San Marinon karsinnat alkoivat 5-0 koti-tappiolla Hollantia vastaan. Simoncini teki ottelussa muutaman hyvän torjunnan, ja onnistui estämään suuremmat tappiolukemat. Seuraavaksi San Marinon maajoukkue matkusti Ruotsiin, jossa se kohtasi kovaa painostaneen isäntämään. Ruotsi hallitsi ottelua alusta asti ja siirtyi 1-0 johtoon jo seitsemännellä peliminuutilla, Ruotsin ykköstähden Zlatan Ibrahimovicin vietyä maansa johtoon. Tämän jälkeen Simoncini teki jalkapallohistoriaa, veljensä Davide Simoncinin kanssa. Puolustajana pelaava Davide teki oman maalin 12. peliminuutilla ja Ruotsin 3-0 maali merkattiin Aldon omaksi maaliksi. Näin ollen San Marinon maalivahdista Aldo Simoncinista ja San Marinon puolustajasta Davide Simoncinista tuli jalkapallohistorian ensimmäinen veljespari, joka tekee oman maalin samassa ottelussa. Lopulta Ruotsi voitti ottelun 6-0.
Ruotsi-tappiota seurasi 8-0 murskatappio Unkarille sekä 2-0 tappio Moldovalle. 17. marraskuuta 2010 San Marino kohtasi vieraskentällä Suomen. Suomi painosti Helsingin Olympiastadionilla pelatussa ottelussa herkeämättä, ja Simoncini torjui ottelussa kymmeniä kertoja. San Marino onnistui pitämään lukemat 0-0:ssa, ennen kuin Mika Väyrynen laukoi Suomen 1-0 johtoon. Toiseksi puoliajaksi Suomi vaihtoi kentälle Jari Litmasen, joka toi Suomen peliin uutta virtaa ja paljon lisää luovuutta. Lopulta Suomi teki toisella puoliajalla seitsemän maalia, ja voitti ottelun 8-0, mikä on Suomen historian suurinumeroisin voitto. Ottelussa onnistuivat Väyrysen lisäksi Mikael Forssell kolmesti, Kasper Hämäläinen kahdesti, Roni Porokara ja Jari Litmanen kerran. Kun Litmanen laukoi rangaistuspotkusta Suomen 6-0 maalin ohi Simoncinin, hän teki historiaa, ollen EM-karsintojen vanhin maalintekijä kautta aikojen. San Marino hävisi myös kaikki loput EM-karsintaottelunsa, niukimmin Suomelle, jolle se hävisi kotonaan vain 1-0, ja kirjautti jälleen karsinnoista surkean maalieron, 0-53.


title: Aldo Simoncini

text: Vuoden 2014 MM-karsintoihin, San Marino arvottiin taas melko kovaan lohkoon, jossa se on hävinnyt jälleen kaikki ottelunsa tähän mennessä. Suurimmat tappiolukemat maa kärsi Englantia vastaan koti-ottelussaan, kun se hävisi 8-0.


title: Power Records

text: Power Records on suomalaisen Lahdessa toimivan viihdealan yrityksen Powerviihde Oy:n levymerkki.


title: Power Records

text: Se on julkaissut useiden suomalaisten artistien musiikkia 1980-luvun lopulta lähtien. Power Recordsille ovat levyttäneet muun muassa Turo's Hevi Gee, Statue, Rajuilma, Hausmylly, Royal Tramps, Turkka Mali sekä Tauski. Yhtiö on julkaissut myös useita eri musiikkityylien kokoelmia.


title: Sakari Löytty

text: Sakari Löytty (s. 1959 Namibia) on tamperelainen laulaja-lauluntekijä, rumpali, etnomusikologi, musiikin tohtori, kirjailija ja lähetystyöntekijä. Hän on suurelle yleisölle tuttu yhtyeestä Q.Stone. Hän työskenteli Suomen Lähetysseurassa kulttuurirajat ylittävän työn projektipäällikkönä. Löytty on toiminut 1. tammikuuta 2014 alkaen Tampereen hiippakunnan kansainvälisen työn hiippakuntasihteerinä.


title: Sakari Löytty

text: Löytyn vanhemmat, teologian tohtori Seppo Löytty ja teologian kandidaatti Kirsti Löytty toimivat Lounais-Afrikassa Suomen Lähetysseuran lähetystyöntekijöinä vuosien 1956 ja 1968 välillä. Afrikkaan lähtiessä perheessä oli yksi lapsi, Jaakko. Sakari syntyi perheen kolmantena lapsena 1959, ja häntä seurasivat vielä Mikko ja Olli. Löytty aloitti koulunsa Swakopmundin suomalaisessa koulussa vuonna 1966 ja kävi kansakoulun 1. ja 2. luokan siellä ennen perheen pysyvää paluuta kotimaahan.


title: Sakari Löytty

text: Myöhemmin Sakari opiskeli Sibelius-Akatemiassa rumpujen soittoa valmistuen musiikin maisteriksi. Myöhemmin hän opiskeli Namibian yliopistossa Windhoekissa valmistuen nimikkeellä Master of Arts (joka vastaa filosofian maisterin tutkintoa). Vuonna 2012 hän väitteli Sibelius-Akatemiassa tohtoriksi.


title: Sakari Löytty

text: Löytyn perhe asettui vuonna 1968 Ylöjärvelle, ja kolme veljeksistä eli Jaakko, Mikko ja Sakari saivat kosketuksen Tampereen populaarimusiikin kenttään sekä gospel-musiikkiin, joka tuolloin oli Suomessa vielä lapsenkengissä ja jota ei vielä edes osattu kutsua nimellä gospel.


title: Sakari Löytty

text: Löytyn veljistä Jaakko aloitti musiikillisen toimintansa ensin. Hän kierteli 1970-luvun alkupuolella maata vaimonsa Kaija Pispan kanssa, ja pian myös Sakari Löytty liittyi heidän mukaansa soittaen banjoa sekä erilaisia rytmisoittimia. Rumpujen soiton hän aloitti näihin aikoihin. Hän soitti näitä instrumentteja jo Jaakko Löytyn ensimmäisellä levyllä "Asioita joista vaietaan" (1974).


title: Sakari Löytty

text: Eräs varhaisista bändiprojekteista oli Tram, joka soitti progressiivista rockia. Sen jäseninä olivat Löytty, Tarvo Laakso, Jouko Laivuori ja Ari Palomäki.


title: Sakari Löytty

text: Neljän vuosikymmenen aikana Sakari Löytty on soittanut useimmilla veljensä Jaakon levyillä ja myös lukuisten muiden artistien levyillä.


title: Sakari Löytty

text: 1980-luvulla Jaakko Löytty alkoi tehdä yhteistyötä Heikki Silvennoisen kanssa, ja pian ryhmä Silvennoinen–Sakari Löytty–Mikko Löytty nähtiin lavalla ja levyillä erilaisissa yhteyksissä, mm. Outi Terhon kanssa. Nämä kolme soittivat ensin yhtyeessä Frendz, ja kun he ryhtyivät soittamaan yhdessä Mikko Kuustosen kanssa, syntyi Q.Stone –yhtye.


title: Sakari Löytty

text: Q.Stone soittaa englanninkielistä bluesrockia ja on levyttänyt neljä albumia.


title: Sakari Löytty

text: Yhtye loi uraa myös maamme rajojen ulkopuolella, alkuvuosinaan Q.Stone keikkaili etenkin Ruotsissa ja muissa Pohjoismaissa sekä Keski-Euroopassa. Yhteiskiertueita tehtiin mm. John Mayall & The Bluesbreakersin, Larry Normanin sekä Earth, Wind & Fire –yhtyeen laulusolistin Philip Baileyn kanssa.


title: Sakari Löytty

text: Q.Stonen toiminta hiipui 1990-luvulla Kuustosen keskityttyä enemmän soolouraansa ja Silvennoisen taas ryhdyttyä TV-ryhmä Kummelin jäseneksi.


title: Sakari Löytty

text: Kesällä 2013 Q.Stone on tehnyt paluun, soittaen eri festivaaleilla, sekä julkaissut kokoomalevyn "The Thrill Is Back", jolla on myös muutama uusi raita.


title: Sakari Löytty

text: Vuosien 1998 ja 2010 välillä Löytty työskenteli Namibiassa Suomen Lähetysseuran työntekijänä.


title: Sakari Löytty

text: Löytyn tehtävänä Namibiassa oli kehittää paikallisen kirkon, Namibian evankelisluterilainen kirkon ELCINin liturgista ja kirkkomusiikkia.


title: Sakari Löytty

text: Jonkinlaisena ongelmana oli ollut se, että suomalaiset lähetystyöntekijät olivat pitäneet paikallista musiikkiperinnettä pakanallisena ja siten sellaisena, joka ei sovellu kirkon käyttöön. Löytty tutki pohjoisnamibialaista musiikkikulttuuria sekä alkuperäismusiikkien ja eurooppalaisten lähetystyöntekijöiden mukanaan tuoman musiikin kohtaamista ja tästä kummunneita uusia musiikkilajeja. Löytyn väitöskirjan olettamuksena on, että “paikallinen kulttuurinen musiikki tarjoaa edelleen elävän lähteen luotaessa uutta liturgista musiikkia Namibiassa”.


title: Sakari Löytty

text: Löytty sanoo itse väitöskirjastaan seuraavaa:


title: Sakari Löytty

text: Löytyn väitöstilaisuus oli 28. huhtikuuta 2012 Sibelius-Akatemiassa.


title: Sakari Löytty

text: Kirjassaan "Epongo. Kulttuurien kulkumies" (2009) Löytty piirtää kuvaa suomalaisen lähetystyön 140 vuoden historiasta Namibiassa, sen periaatteista ja tuloksista, sekä tuon maan elämästä niinä vuosina, jolloin hän uudelleen asui siellä.


title: Sakari Löytty

text: Löytty on toiminut Suomen Lähetysseurassa kulttuurirajat ylittävän työn projektipäällikkönä. Tämä projekti tuotti mm. seuraavat teokset:"Maailmojen messun" tavoitteena on kehittää mm. monikulttuurista jumalanpalveluselämää, ja "Palmussa ja omenapuussa", jossa toisena tekijänä on näyttelijä Antti Sevanto, käsitellään maahanmuuttajien kokemuksia ja pohditaan kulttuurirajat ylittävää kohtaamista.


title: Sakari Löytty

text:
Löytty on toiminut 1. tammikuuta 2014 alkaen Tampereen hiippakunnan kansainvälisen työn hiippakuntasihteerinä.
Sakari Löytty on julkaissut kolme soololevyä:


title: Enar Jääger

text: Enar Jääger (s. 18. marraskuuta 1984 Kohila) on virolainen jalkapalloilija, pelipaikaltaan puolustaja. Hän on edustanut kotimaansa seurojen lisäksi eri seuroja Venäjällä, Norjassa, Italiassa ja Belgiassa.


title: Enar Jääger

text: Vuoden 2017 loppuun mennessä Jääger on pelannut Viron maajoukkueen riveissä 126 A-maaottelua tekemättä maaliakaan.


title: Siim Luts

text: Siim Luts (s. 12. maaliskuuta 1989, Tallinna) on virolainen jalkapalloilija, pelipaikaltaan keskikenttäpelaaja. Hän on seuratasolla edustanut kotimaansa joukkueiden (muun muassa Levadia Tallinn) lisäksi Ruotsin ja Tšekin seuroja.


title: Siim Luts

text: Heinäkuuhun 2018 mennessä Luts on pelannut Viron maajoukkueen riveissä 35 A-maaottelua ja tehnyt kolme maalia.


title: Evronit

text: Evronit (Englanniksi "Evronians" ja Italiaksi "Evroniani") ovat fiktiivinen sotaisien avaruusolioiden rotu, joka esiintyy Disneyn sarjakuviin perustuvassa Taikaviitta 2000-albumisarjassa. Evronit ovat Taikaviitan arkkivihollisia, ja asuvat avaruusalusplaneetta Evronilla.


title: Evronit

text:
Evronit ovat kooltaan hieman Disneyn sarjakuvissa seikkailevia ankkoja pidempiä. Ne muistuttavat ulkomuodoltaan paljolti ankkoja, mutta niiden ruumiinrakenne on atleettisempi. Evronien jalat ovat pitkät ja hoikat ja ylävartalo usein hieman eteenpäin kaartuva. Niillä on pitkä nokka, kuten Disney-sarjakuvien ankoilla, hampaat ja vaaleansiniset silmät joissa ei ole pupilleja. Evroneilla on violetti nahka, mutta heillä kastijärjestyksestä riippuen saattaa olla päällään erivärisiä pukuja. Korkeammassa asemassa olevien Evronien puvun väri voi olla musta tai punainen.
Evronit elävät muilta elämänmuodoilta varastetuilla tunne- ja aivoenergialla. Heillä on evronaseet, eli sädepyssyt, joiden avulla he voivat imeä tunteet pois elävältä olennolta osittain tai kokonaan, tehden uhreistaan tunteettomia orjia, säästöliekkejä. Evroneilla on harteillaan säiliöt, jonne imetty tunne-energia varastoituu. Säästöliekkien työkelpoisuus riippuu paljolti siitä, kuinka paljon tunteita ja älyä uhrilta on imetty. Tyystin tyhjästä säästöliekistä ei ole monimutkaisiin, pulmanratkaisua vaativiin töihin. Tällaisten säästöliekkien älykkyys ei riitä puhumiseen, mutta miedon säästöliekityksen saaneet uhrit osaavat vielä puhua. Säästöliekitys on mahdollista peruuttaa Xerbalaisten keksimillä palautuskammioilla. Evroneilla on kuitenkin käytössään tavallisen evronaseen lisäksi myös Evronvaac-käsittely, joka tyhjentää uhrin peruuttamattomasti.


title: Evronit

text: Evronien yhteiskuntajärjestelmä on puhtaasti hierarkkinen, ja jakautunut kahteen lohkoon, sotureihin ja tieteilijöihin. Yksittäisen Evronin älykkyys riippuu hyvin pitkälti siitä, mihin kastiin tämä on syntynyt. Evroneita johtaa sotaisa ja julma keisari Evron. Keisari on kastijärjestelmässä ylimmällä tasolla, minkä jälkeen tulee keisarin apuna toimiva keisarillinen neuvosto, jonka 111 jäsentä koostuvat erittäin korkea-arvoisista ja älykkäistä Evroneista. Keisarillisen neuvoston kohdalla kastijärjestelmä jakautuu sotureihin ja tieteilijöihin. Sotureista alaspäin olevat arvot ovat kenraalit, upseerit, soturit ja parveilijat. Tieteilijöiden arvot ovat heimopäälliköt, tieteilijät, teknikot ja parveilijat. Kastijaossa alimmaisena ovat säästöliekit, eli Evronien orjuuttamat toisilta planeetoilta kotoisin olevat asukkaat.


title: Evronit

text: Evroneilla ei ole sukupuolta, sillä ne syntyvät itiöistä. Itiöt kylvää maahan sitä varten suunniteltu avaruusalus, ja itiöstä syntyy Evroni, joka kasvaa täysikasvuiseksi. Evroneilla on äärimmäisen vaaran uhatessa kyky muuttaa itsensä takaisin itiötasolle, ja kasvaa uudelleen luonnollisesti, tai teknologisesti nopeuttaen. Jotkut ylemmän kastin Evronit myös rankaisevat alempiarvoisia lajitovereitaan muuttamalla nämä itiöksi.


title: Evronit

text: Evron oli muinainen, mahtava, kaksipäinen avaruusolio, joka perusti evronien imperiumin. Kaikki olemassa olevat evronit ovat hänen jälkeläisiään. Evron oli julma, kostonhimoinen, häikäilemätön ja despoottinen, ja hänen sanotaan aiheuttaen suurta kauhua ympäri universumia, minkä vuoksi evronit ovat pelätty vastus nykypäivänäkin. Evronien kotiplaneetta Evron on nimetty hänen mukaansa. Taikaviitta-sarjakuvissa nähty keisari on ensimmäisen keisarin jälkeläinen, Evron Yhdestoista VI. Ensimmäinen keisari ei ole kertaakaan esiintynyt sarjassa, mutta Taikaviitta-lehden numerossa 1. Evronien hyökkäys, sanotaan seuraavalla tavalla: "Aikojen alussa Evron oli mahtava muukalaissoturi, kuolematon, tuhatvuotinen olento. Rajattomien voimiensa tunnossa hän on ottanut johtaakseen kokonaisen heimon, evronien valloittajakansan, jonka yhteiskuntarakenne on monimutkainen."


title: Evronit

text: Evron Yhdestoista VI on ensimmäisen keisari Evron ensimmäisen jälkeläinen. Evron on nähty myös Taikaviitta 2000-albumisarjan suomessa julkaistuissa numeroissa. Hänellä on erityisen korkean asemansa vuoksi punainen asu, sekä kaksi päätä, joista toisella on silmät ja toinen puhuu. Puhuva pää on Evronin muussa vartalossa kiinni "hännällä", ja se kiemurtelee Evronin vartalon ympärillä käärmeen lailla. Evron oletettavasti kuoli albumisarjan 37. osassa (suomessa nro 3/2000) kun Evronien planeettaa tuhottiin.


title: Evronit

text: Gorthan on korkea-arvoinen tiedemies, jolla on myös kenraalin arvonimi. Hänellä on intohimoinen kiinnostus maan sivilisaatiota kohtaan. Hän opiskelee maapallon asukkaiden kulttuuria, ja Shakespeare on hänen lempikirjailijansa. Gorthanilla on yllään evrontiedemiehen asu, jota koristaa reunoilta kuvioitu viitta. Gorthanin päästä roikkuu myös useita, hiuksia muistuttavia tuntemattomia ketjuja. Gorthan johti Evronien hyökkäystä planeetta Xerballe, joka nähtiin Taikaviitta 2000-sarjan numerossa 1/99. Tarkempi kuvaus Xerban hyökkäyksen tapahtumista on esitetty suomessa julkaisemattomassa erikoisalbumissa "La Fine Del Mondo" ("Maailmanloppu"). Gorthan ei ole kertaakaan esiintynyt suomessa julkaistuissa Taikaviitta-lehdissä, ja hänen lopullinen kohtalonsa on tuntematon.


title: Evronit

text: Zondag on evronkenraali, jolla on kauttaaltaan musta puku, sekä musta, käärmemäinen keisarin häntää muistuttava häntä, jossa ei kuitenkaan ole puhuvaa päätä, toisin kuin keisarilla. Zondag on toistuvasti nähty kenraali Zosterin aisaparina. Zondag johti Venuksen kiertoradalla sijaisevaa taistelualusta, jossa hän teki kenraali Zosterin kanssa kokeita maapallolta kaapatulla Konrad Kiivillä. Heidän kokeenaan oli saada ihmisten negatiivisesta tunne-energiasta uusi energianlähde. Zondag oli avaruusaluksessaan tämän tuhoutuessa, mutta selvisi siitä muuttamalla itsensä hetkeä ennen tuhoa takaisin itiötasolle ja syntymällä uudestaan. Zondagin lopullisesta kohtalosta ei ole tietoa. Zondag ei ole kertaakaan esiintynyt suomessa julkaistuissa Taikaviitta-lehdissä, mutta hän esiintyy Disney's Donald Duck PK -videopelissä Zosterin kanssa, ja on kyseisen pelin loppuvastus.


title: Evronit

text: Arkkiatri Zoster on kenraalin ja arkkiatrin arvonimeä kantava tieteilijä. Hänen elämäntyönään on saada ihmisten negatiivisista tunteista uusi energianlähde. Zoster oli myös venusta kiertävässä aluksessa sen tuhoutuessa, mutta Zondagin tavoin onnistui muuttamaan itsensä takaisin itiötasolle, ja syntymällä uudelleen. Zoster oli yksi harvoista evroneista, joiden tiedetään jääneen eloon planeetta Evronin tuhon jälkeen. Zosterin kuultua planeettansa tuhosta, hän yritti kostaa Taikaviitalle apunaan palkkasotureita, ja onnistui saamaan haltuunsa keinon, jolla tohtori Xado muuttui energiaolento Xadhumiksi. Aurinkokunnasta saatu energia apunaan Zoster muutti itsensä valtavaksi yliolennoksi, mutta koska hän ei kyennyt käsittelemään valtansa voimaa, hänen supervoimansa hiipuivat murentaen Zosterin tomuksi, surmaten tämän lopullisesti. Tämä tapahtui Taikaviitta-lehden numerossa 46, joka on suomessa numero 12/2000, Varjojen mailta, viimeinen suomessa julkaistu numero. Tämän lisäksi hän on esiintynyt Zondagin kanssa myös suomessakin myydyssä Disney's Donald Duck PK -videopelissä välivastuksena.


title: Evronit

text: Zotnam on korkea-arvoinen evroni, jonka ulkomuoto on keisariin verrattuna identtinen. Erona on se, että Zotnam on ruumiinrakenteeltaan paljon heiveröisempi. Zotnamin lisäksi ainoa yksittäinen evroni, jonka ulkonäkö on identtinen keisariin nähden, on amiraali Rradokon, joka on nähty numerossa 8, Silicio. (ei julkaistu suomessa) Myös Zotnamilla on punainen asu ja kaksi päätä. Zotnamin todellista arvoa ei ole albumisarjassa paljastettu, mutta hänen alamaisensa puhuttelevat häntä nimellä "ylevimmistä ylin". Taikaviitta 2000-sarjan yksi pääkirjoittajista, Alessandro Sisti mainitsee eräässä italiankielisessä Taikaviitta-kirjassa julkaistussa artikkelissa, että Zotnam on yksi keisarillisen neuvoston 111 jäsenestä. Zotnamin luonne on ailahtelevainen ja raivokas, ja hän saattaa raivoissaan sädettää toista alempiarvoista evronia, mikäli ei vaikkapa pidä tämän ideasta. Zotnamin kohtalo ja nykyinen olinpaikka on tuntematon.


title: Evronit

text: Evronit ovat esiintyneet ensimmäisen kerran italialaisessa Paperinik New Adventures -sarjassa, jota on suomessa julkaistu 14 numeroa nimellä Taikaviitta 2000/Taikaviitta. Tämän jälkeen he esiintyivät PK-PiKappa -albumisarjassa, jota ei ole suomessa julkaistu. PiKappa-sarja oli uudelleenkirjoitettu versio Taikaviitta 2000-sarjasta. Evronit esiintyvät myös albumisarjasta kehitetyssä pelissä , ja ovat kyseisessä pelissä Taikaviitan perusvihollisia. Tämän lisäksi Evronit on nähty USA:ssa julkaistussa The Secret Origin of The Duck Avenger -sarjakuvassa. Sarjakuva oli yritys tuoda Taikaviitta Yhdysvaltalaisen yleisön keskuuteen, ja siinä Taikaviitan syntytarina oli kirjoitettu kokonaan uudelleen. Sarjakuvassa Evronit oli nimetty uudelleen Zondarrialaisiksi, mutta muuten muistuttivat täysin evroneja. Sarjakuvassa esiintyneen Zosterin nimeä ei oltu muutettu.


title: LOCODE

text: LOCODE on geokoodijärjestelmä, jota ylläpitää Yhdistyneiden kansakuntien Euroopan talouskomissio (UNECE). LOCODE annetaan kaupan ja kuljetuksen kannalta tärkeille paikoille, kuten satamille, raide- ja maantieliikenteen terminaaleille, lentokentille, postitoimistoille ja rajanylityspaikoille. Ensimmäinen julkaisu vuonna 1981 sisälsi 8 000 paikkaa, vuoden 2011 versiossa on noin 82 000 paikkaa.


title: Cliftonville FC

text: Cliftonville Football & Athletic Club ja jalkapalloseura Belfastin kaupungista. Seura on perustettu 20. syyskuuta 1879. Cliftonville FC pelaa Pohjois-Irlannin korkeimmalla sarjatasolla Pohjois-Irlannin Valioliiga. Se on voittanut maansa mestaruuden neljästi (1906, 1910, 1998, 2013 ja 2014). Irish Cupin se on voittanut kahdeksan kertaa sekä Irlannin liigacupin kahdesti.


title: Westerplatte

text: Westerplatte on niemimaa Itämeressä Puolan rannikolla Gdańskin kaupungissa Kuolleen Veikselin suulla. Danzigin vapaakaupungin aikana Puolalla oli vuosina 1926–1939 siellä varuskunta. Siellä käytiin syyskuun alussa 1939 toisen maailmansodan ensimmäinen Saksan ja Puolan välinen taistelu, Westerplatten taistelu. Tätä taistelua käsittelevä Stanislaw Rozewiczin ohjaama puolalainen elokuva "Westerplatte – taipumattomat taistelijat" (1967) palkittiin Moskovan elokuvajuhlilla hopeisella palkinnolla.


title: Umikaze-luokka

text: Umikaze-luokka () oli keisarillisen Japanin laivaston kahden aluksen muodostama torpedovenehävittäjäluokka. Alusluokka oli keisarillisen Japanin laivaston ensimmäinen isohko avomerelle suunniteltu hävittäjäluokka.


title: Umikaze-luokka

text: Luokka suunniteltiin Venäjän–Japanin sodan päätyttyä, kun sotakokemukset osoittivat palveluksessa olleiden torpedovenehävittäjien olevan liian pieniä ja heikosti suunniteltuja avomerellä tapahtuviin sotatoimiin. Suunnitellut alukset perustuivat Britannian kuninkaallisen laivaston suunnitelmiin, ja ne toteutettiin Maizurun laivastontelakalla ja Mitsubishin Nagasakin telakalla.


title: Umikaze-luokka

text: Tribal-luokan pohjalta suunnitellut alukset olivat uppoumaltaan lähes kolme kertaa suurempia kuin edeltäjänsä. Niiden sisätilat kuitenkin muistuttivat suuresti Ikazuchi-luokan aluksia. Propulsiojärjestelmä vaihdettiin hiilikäyttöisestä Parsonsin toimittamiin öljyä polttoaineena käyttäviin kattiloihin, joiden tuottama höyry käytti turbiinimoottoria. Mitattu teho oli 20 500 hevosvoimaa akselia kohden, mikä mahdollisti 33 solmun maksiminopeuden. Suuri polttoaineenkulutus kuitenkin rajoitti alusten toimintasädettä.


title: Umikaze-luokka

text: Alusten aseistukseen oli kaksi 12 senttimetrin tykkiä. Niistä yksi oli asennettu etukannelle ja toinen puolikannelle. Apuaseina oli viisi kahdeksan senttimetrin tykkiä. Aseistusta täydensivät aluksi kolme torpedoputkea, joita ei voinut ladata uudelleen merellä. Putket kuitenkin vaihdettiin suunnittelun lopulla kahteen uudelleenladattavaan.


title: Turn Up the Radio

text: Turn Up the Radio on yhdysvaltalaisen laulaja-lauluntekijä Madonnan kappale hänen kahdenneltatoista, MDNA-studioalbumilta. Kappaleen sanoittivat Madonna,Martin Solveig, Michael Tordjman ja Jade Williams, sekä tuottivat Madonna ja Martin Solveig. Kappale julkaistiin Isossa-Britanniassa 5. elokuuta 2012 albumin kolmantena singlenä.


title: Turn Up the Radio

text: Kappale on saanut pääosin positiivisia vastaanottoja musiikkikriitikoilta, joista suuri osa piti sitä albumin standout-singlenä ja kehuivat sen tuotantoa. Arvostelijat ylistivät sitä singlenä, mutta jotkut kuitenkin kritisoivat sen kliseisiä sanoituksia. Kappale pääsi listoille Etelä-Koreassa ja Japanissa ennen singlejulkaisua tapahtuneiden latausmäärien johdosta. Kappale oli Madonnan 43:s single, joka sijoittui ensimmäiselle sijalle Billboard Hot Dance Club Play-listalla, nostaen Madonnan johtoon pääsemistä niiden artistien joukossa, jotka ovat saaneet eniten 1. sijalle yltäneitä singlejä kyseisellä listalla. Madonnalla on toiseksi suurin määrä ensimmäisen sijan yltäneitä singlejä "Billboard"-listoilla, päästäen edelleen vain George Straitin, jolla on 44 ensimmäisen sijan saavuttanutta singleä Hot Country Songs-listalla.


title: Turn Up the Radio

text: Kappaleelle on julkaistu myös musiikkivideo, joka kuvattiin Italian Firenzessä, ja sen ohjasi Tom Munro. Video sai laajaa suosiota kriitikoilta, jotka kritisoivat videon yksinkertaisuutta, mutta vastineeksi monet ylistivät hänen visuaaleja ja merkitsivät videon hänen kaikista parhaimmaksi visuaaliksi moniin vuosiin. Kappale tuli osaksi Madonnan MDNA Tourin settilistaa. Single julkaistiin digitaalisena EP:nä elokuussa 2012, joka sisälsi remixin, jolla duetoi Far East Movement.


title: Turn Up the Radio

text: Digital Remixes EP


title: Turn Up the Radio

text: Beatport Digital Remixes


title: CS Fola Esch

text: Sporting Circle Fola Esch on jalkapalloseura Esch-sur-Alzetten kaupungista. Seura on perustettu 1906. CS Fola Esch pelaa Luxemburgin korkeimmalla sarjatasolla Kansallinen divisioonassa. Maansa mestaruuden Fola Esch on voittanut kuudesti 1918, 1920, 1922, 1924. 1930 ja 2013.


title: The Gang’s All Here

text: The Gang’s All Here on irlantilais-amerikkalaisen punkyhtye Dropkick Murphysin toinen studioalbumi, ja se julkaistiin vuonna 1999. Albumi on yhtyeen ensimmäinen, jolla laulajana toimii Al Barr.


title: The Gang’s All Here

text: Kaikki kappaleet kirjoittanut Ken Casey ja Matt Kelly, ellei toisin mainita.


title: Puikkoveitsikalat

text: Puikkoveitsikalat (Hypopomidae) on veitsikaloihin kuuluva heimo. Heimon lajeja tavataan makeista vesistä Keski- ja Etelä-Amerikasta. Eräitä puikkoveitsikalalajeja pidetään akvaariokaloina.


title: Puikkoveitsikalat

text: Puikkoveitsikalojen heimoon kuuluu 7 sukua ja 16 lajia. Ruumiinrakenteeltaan ne ovat pitkänomaisia kaloja, joilla osalla ruumis on litteähkö. Ne ovat pienehköjä kaloja, jotka kasvavat noin 9–35 cm pitkiksi ja suurin laji on nuijaveitsikala ("Brachyhypopomus brevirostris"). Tyypillisiä piirteitä ovat pienikokoiset silmät, hampaiden puuttuminen ja hyvin pitkä peräevä. Muiden veitsikalojen lahkon heimojen tavoin puikkoveitsikaloilla ei ole selkäevää. Heimon kaloilla on lihaskudoksesta muodostunut heikon sähkökentän tuottava elin. Toisin kuin muilla veitsikaloilla, puikkoveitsikalojen tuottava sähkökenttä on pulssimainen. Eräät heimon kalat pystyvät hengittämään happea myös ilmasta.


title: Puikkoveitsikalat

text: Puikkoveitsikalojen levinneisyysalue ulottuu Panamasta Argentiinaan. Ainoa Etelä-Amerikan maa, jossa heimon lajeja ei tavata on Chile. Ne elävät joissa, puroissa, soilla ja tulvaniityillä ja kykenevät selviytymään myös vähähappisissa olosuhteissa.


title: A. W. Lawrence

text: Arnold Walter Lawrence (2. toukokuuta 1900 – 31. maaliskuuta 1991) oli brittiläinen arkeologi ja historioitsija. Hän oli myös T. E. Lawrencen nuorin veli. Lawrence meni naimisiin Barbara Thompsonin kanssa 1925 ja sai tämän kanssa yhden lapsen.


title: Shirak FC

text: Shirak Football Club on jalkapalloseura Gjumrin kaupungista. Seura on perustettu 1958. Shirak FC pelaa Armenian jalkapalloliigassa, joka on Armenian korkein sarjataso. Shirak FC on voittanut Armenian mestaruuden neljästi (1992, 1994. 1999 ja 2013) sekä Armenian cupin kerran vuonna 2012.


title: Shirak FC

text: "Tilanne 18. heinäkuuta 2013"


Tanskan alle 18-vuotiaiden jääkiekkomaajoukkue edustaa Tanskaa jääkiekon alle 18-vuotiaiden maailmanmestaruuskilpailuissa.


title: Tänään lähtee

text: "Tänään lähtee" on Elokuu-yhtyeen ensimmäinen single heidän toiselta, "Pöytä on katettu" -albumilta. Kappaleen ovat sanoittaneet Jonas Karlsson, Antti Hakala ja Jon Korhonen. Kappaleen tuotti EMI Music Finland ja se julkaistiin 22. helmikuuta 2013. Kappaleelle on tehty myös musiikkivideo, joka julkaistiin 1. maaliskuuta 2013.


title: Jorge Carlos Carreras

text: Jorge Carlos Carreras (1. toukokuuta 1906 San Miguel de Tucumán – 18. helmikuuta 1987) oli argentiinalainen roomalaiskatolinen piispa. Hänet vihittiin papiksi 17. joulukuuta 1939 ja nimitettiin Buenos Airesin arkkihiippakunnan vihkipiispaksi sekä Campanian titulaaripiispaksi 7. huhtikuuta 1962. Piispaksi vihkiminen seurasi 29. huhtikuuta. Pääkonsekraattorina toimi Antonio Caggiano, jota avustivat Nicolás Fasolino ja Manuel Tato.


title: Jorge Carlos Carreras

text: Carreras sai 12. kesäkuuta 1965 nimityksen San Rafaelin piispaksi, ja hänet asetettiin uuteen virkaansa 1. elokuuta. Hänet nimitettiin 19. heinäkuuta 1969 San Juston piispaksi ja asetettiin tähän virkaan 26. lokakuuta. Hän osallistui Vatikaanin toiseen kirkolliskokoukseen ja jäi eläkkeelle 14. huhtikuuta 1982.


title: Silmälaikku

text: Silmälaikku on eläimillä yleensä suojautumista varten kehittynyt kuvio, joka muistuttaa silmää. Sen avulla eläin selviytyy paremmin saalistajan hyökkäyksestä. Aiheesta on tehty Åbo Akademissa tutkimus, joka valmistui 2013.


title: Silmälaikku

text: Silmälaikku sijaitsee yleensä vähemmän tärkeässä ruumiinosassa, jolloin saaliseläimen mahdollisuudet selviytyä paranevat. Åbo Akademin tutkimuksessa saalistajana käytettiin kolmipiikkiä, ja saalis oli keinotekoinen.


title: Silmälaikku

text: Aikaisemmin ei silmälaikkuja ole juuri tutkittu kaloilla, mutta perhosilla niitä sen sijaan on tutkittu, ja niillä on säikäyttävä vaikutus. Kaloilla sen sijaan säikäyttävää vaikutusta ei ole.


title: Silmälaikku

text: Silmälaikun on arveltu kehittyneen evoluution aikana useaan kertaan. Silmälaikullisten eliöiden parempien selviytymismahdollisuuksien vuoksi laikullisten eläinten osuus populaatiosta kasvaa.


title: Silmälaikku

text: Silmälaikulla on myös muuta merkitystä. Esimerkiksi riikinkukkokoiraalla on pyrstön kärjessä silmälaikut. Ne liittyvät kuitenkin parinvalintaan ja ovat viestinä naaraalle.


title: Manuel Tato

text: Manuel Tato (5. maaliskuuta 1907 Buenos Aires – 12. elokuuta 1980) oli argentiinalainen roomalaiskatolinen piispa. Hänet vihittiin papiksi Buenos Airesin arkkihiippakuntaan 21. joulukuuta 1929 ja nimitettiin sen vihkipiispaksi sekä Aulonin titulaaripiispaksi 13. marraskuuta 1948. Piispaksi vihkiminen seurasi 27. maaliskuuta 1949. Pääkonsekraattorina toimi Santiago Luis Copello, jota avustivat Nicolás Fasolino ja Antonio Rocca.


title: Manuel Tato

text: Tato sai 11. heinäkuuta 1961 nimityksen Santiago del Esteron piispaksi, jonka virkaan hänet asetettiin 8. joulukuuta. Hän osallistui Vatikaanin toiseen kirkolliskokoukseen ja kuoli 73-vuotiaana virassa.


title: 22.11.63

text: 22.11.63 "(11/22/63)" on Stephen Kingin kirjoittama tieteisromaani, joka ilmestyi vuonna 2011. Aikamatkustusta käsittelevässä teoksessa päähenkilö Jacob Epping matkustaa ajassa taaksepäin 1960-luvulle. Hänen matkansa tarkoitukseksi muodostuu muun muassa estää John F. Kennedyn murha 22. marraskuuta 1963.


title: 22.11.63

text: Kirjan suomennoksen on julkaissut Tammi vuonna 2013 ja sen on suomentanut Ilkka Rekiaro.


title: 22.11.63

text:
Kirjan päähenkilönä on äidinkielenopettaja Jake Epping. Eräänä päivänä hän pyytää oppilaitaan kirjoittamaan aineen aiheesta "Päivä, joka muutti elämäni". Eräs Jaken oppilaista, vammautunut vahtimestari kirjoittaa kuinka hänen isänsä murhasi hänen äitinsä ja kolme sisarustaan vuonna 1958. Jake liikuttuu tämän aiheesta ja kutsuu tämän vahtimestarin, Harry Dunningin syömään läheiseen lounasravintolaan. Pian Jake saa selville, että ravintolan takahuoneesta pääsee matkustamaan ajassa taaksepäin. Aikaportaalissa on kuitenkin joitakin rajoituksia. Ensinnäkin aikamatkustaja päätyy aina vuoteen 1958 ja takaisin tullessaan vuoteen 2011 muutaman minuutin viiveellä lähdostä. Aikamatkustamiseen liittyy myös perhosvaikutus, kun jotain muuttaa menneisyydessä, asiat voivat heijastua uhkaavasti tulevaisuuteen. Ravintolan omistajan, Al Templetonin tavoitteena oli estää Kennedyn murha ja Vietnamin sota mutta hän sairastui vuonna 1962 keuhosyöpään ja joutui palaamaan takaisin vuoteen 2011. Jake astuu menneisyyteen, idylliseen 1950-luvun Amerikkaan, missä maailma tuntuu olevan vielä mallillaan. Kuitenkin viiden vuoden aikana hän rakastuu kirjastonhoitaja Sadie Dunhilliin ja tapaa myös Dunningin perheen pienessä Derryn kaupungissa. Viiden vuoden päässä Texasin Dallasissa, vuodessa 1963, Jakea odottaa Lee Harvey Oswald.Kirjassa mainitaan myös monia historiallisia henkilöitä, kuten esimerkiksi John F. Kennedy, Lee Harvey Oswald, Jacqueline Kennedy Onassis ja Martin Luther King, Jr.
Kirja on saanut sekä kielteistä että myönteistä palautetta. Yhdysvalloissa "The New York Times" listasi teoksen vuoden 2011 parhaiden kirjojen joukkoon. Kirjaa on kehunut myös "USA Today". Toisaalta "Los Angeles Timesin" kirjakriitikon Lev Grossmanin mukaan kirjaa oli ajoittain vaikea seurata kahden päällekäisen juonen takia.
Suomessa teos on saanut paljon myönteistä palautetta muun muassa "Yhteishyvä"-, "Kaleva"- ja "Kotiliesi"-lehdissä.. Toisaalta "Helsingin Sanomien" Jukka Petäjä kuvaili romaania pinnalliseksi ajatusleikiksi, joka ei avaa syvemmin historiaa. Petäjän mukaan myös ihmiskuvaus jää pintaan ja rakkaustarina on osin naiivi ja kömpelö..


title: 22.11.63

text: Romaanin pohjalta on tehty televisiosarja "11.22.63". Sarjassa pääosaa esittää James Franco. "11.22.63" alkoi Suomessa 11. huhtikuuta 2016 Fox-kanavalla.


title: Mirriah (departementti)

text: Mirriah on departementti Nigerin Zinderin alueella. Sen pinta-ala on 14 334 neliökilometriä. Asukkaita on 1 046 300 henkeä (vuonna 2010, arvio).


title: Mirriah (departementti)

text: Mirriahin departementti rajoittuu pohjoisessa Zinderin alueen Tanoutin, idässä Gourén sekä etelässä Magarian ja Matameyen departementteihin ja lännessä Maradin alueeseen.


title: Mirriah (departementti)

text: Departementin hallinnollinen keskus on Mirriahin kaupunki. Lisäksi siihen kuuluvat Zinderin viisi kaupunkikuntaa sekä 16 maalaiskuntaa: Albarkaram, Dakoussa, Damagaram Tayakaya, Dogo, Droum, Gaffati, Garagoumsa, Gouna, Guidimouni, Hamdara, Kolleram, Mazamni, Moa, Tirmini, Wamé ja Zermou. Tärkeimmät elinkeinot ovat maanviljely sekä laiduntamiseen perustuva karjanhoito.


Institut supérieur européen de gestion group eli ISEG on vuonna 1980 perustettu 2 kauppakorkeakoulun ryhmä. Siihen kuuluvat "ISEG Marketing & Communication School" sekä "ISG Programme Business & Management". Pariisista se on laajentunut Bordeaux'hon, Lilleen, Lyoniin, Nantesiin, Strasbourgiin ja Toulouseen.


title: Sotamuseon Maneesi

text:
Sotamuseon Maneesi on Suomenlinnassa Isolla Mustasaarella sijaitseva Sotamuseolle kuuluva näyttelytila, joka on alun perin rakennettu venäläisten tykkivarastoksi vuosina 1880–1881. Vuodesta 2012 lähtien Maneesissa on ollut nähtävillä Autonomiasta Atalantaan-näyttely, joka esittelee Suomen sotahistoriaa 1800-luvulta nykypäivään. Näyttelyssä käsitellään autonomiaakin varhaisempia aikoja, mutta pääpaino on talvi- ja jatkosodassa.
Rakennus on toiminut museona vuodesta 1989 lähtien, ja siellä vierailee vuosittain noin 13 000 ihmistä.


title: Sotamuseon Maneesi

text: Maneesi rakennettiin Suomenlinnaan venäläiskaudella, vuosina 1880–1881. Rakennuksesta oli tehty suunnitelmia jo vuonna 1875, mutta ne kuitenkin hylättiin ja päädyttiin kolme vuotta myöhemmin arkkitehti Greifonin piirustuksiin. Samainen arkkitehti on myös suunnitellut Suomenlinnan Rantakasarmin. Maneesi rakennettiin tiilestä, lattia oli savea ja seinät rapatut sisältä. Lattia tosin kunnostettiin betoniseksi vuonna 1908. Ison hallitilan lisäksi maneesiin suunniteltiin päätyjen sisäänkäyntien oheen eteishuoneet, jonne asetettiin lämmitysuunit. Uunit tosin siirrettiin myöhemmin halliin, jonne rakennettiin tätä varten lisää hormia.


title: Sotamuseon Maneesi

text: Venäläiset käyttivät maneesia pääasiassa tykkivarastona, mutta sinne sijoitettiin myös voimistelutelineet varuskunnan sotilaiden käytettäväksi. Rakennuksen päätyyn rakennettiin 1890-luvun alussa myös orkesteritila, näyttämö, sekä naisten ja miesten pukuhuoneet.. Maneesi soveltui siis moneen käyttötarkoitukseen, mutta hevosia siellä ei ole koskaan ollut nimestään huolimatta.


title: Sotamuseon Maneesi

text:
Suomen itsenäistymisen jälkeen 1917 Suomenlinna siirtyi Venäjältä Suomelle. Itsenäistymistä seurasi pian Suomessa sisällissota, jonka aikana ja jälkeen Suomenlinnassa toimi punavankileiri. Maneesia käytettiin vuosien 1918–1919 aikana kuitenkin varastona ja verstaana. Maneesi on myös itsenäisyyden aikana toiminut pääasiassa varastotilana esimerkiksi merivoimille ja vuodesta 1974 alkaen Sotamuseolle. Hallissa on kuitenkin pidetty myös elokuvateatteria, ja jatkosodan aikana siellä pelattiin koripalloa.
Sotamuseon saatua valtioneuvostolta 1975 luvan aloittaa näyttelytoiminta uudelleen Suomenlinnassa näyttelytilaksi valittiin maneesi. Suomenlinnan asukkaat suhtautuivat aluksi suunnitelmiin varauksellisesti, sillä Sotamuseon pelättiin vievän asumiseen tarkoitettuja tiloja: maneesin laajentamisen ohella asukkaat pelkäsivät, että 1960-luvulla lakkautettu Laivastomuseokin uudelleen perustettaisiin saarelle Sotamuseon yhteydessä.
Näin ei kuitenkaan käynyt ja maneesin peruskorjaus toteutettiin vuosina 1986–1987, minkä aikana esimerkiksi lämmitysuunit poistettiin ja lattia rakennettiin kokonaan uudelleen.


title: Sotamuseon Maneesi

text: Maneesin näyttelyt ovat vaihdelleet vuosien aikana, ja nykyinen, vuonna 2012 avattu Autonomiasta Atalantaan esittelee Suomen sotahistoriaa ja puolustusvoimien kehitystä pääasiassa vuodesta 1809 aina nykypäivään saakka. Maneesissa on myös järjestetty erikoisnäyttelyitä, kuten vuoden 2011 Vesikko-näyttely.


title: Sotamuseon Maneesi

text:
Autonomiasta Atalantaan-näyttely sijaitsee maneesin hallitilassa. Se on jaoteltu kolmeen osa-alueeseen siten, että pääovesta katsoen vasemmalta seinustalta voi lukea Suomen sotahistoriasta ja armeijan kehityksestä kronologisessa järjestyksessä. Oikealle seinustalle taas on sijoitettu sotilasunivormuja 1800-luvulta nykypäivään esittelevä pitkä lasivitriini, ja hallin keskiosassa voi tutustua raskaampaan kalustoon, josta näyttely pääasiassa koostuu.
Materiaali on vaihdellut vuosien saatossa näyttelyiden mukaan, mutta näytteillä on aina ollut esimerkiksi viestikorsu sekä brittiläinen kevyt Vickers-Armstrong-panssarivaunu, joita Suomi sai käyttöönsä talvi- ja jatkosotaan. Esineitä on nykyään näytteillä useista eri aselajeista: ilmatorjuntaa edustaa saksalainen 88mm RMB-ilmatorjuntatykki, kenttätykistöä 76K/02-tykki ja merivoimia neuvostoliittolainen T-46-torpedo sekä miinalaiva Pohjanmaan Atalanta-operaatiossa haltuunsa ottama somalimerirosvojen vene. Huollon merkitystä osana sodankäyntiä ilmentävät hevosvetoinen kenttäkeittiö, yhdysvaltalainen Ford V8- kuorma-auto sekä lottaunivormu.


title: Sotamuseon Maneesi

text: Yksi näyttelyn erikoisuuksista on suomalaisen Torpedovene S2:n torpedoputki, joka on kahdesti ollut uponneessa aluksessa. Alun perin se oli sijoitettu keisarillisen Venäjän Bditelnyihin, joka ajoi miinaan marraskuussa 1917. Putki nostettiin myöhemmin merestä ja sijoitettiin itsenäisen Suomen laivaston torpedovene S2:een. Tämäkin alus kuitenkin upposi Reposaaren edustalla kovassa myrskyssä lokakuussa 1925. Putki nostettiin ylös merestä seuraavana vuonna, ja siirrettiin Sotamuseon kokoelmiin 1930.


title: Sotamuseon Maneesi

text: Autonomiasta Atalantaan -näyttely suljettiin 31.10.2017.


title: Sotamuseon Maneesi

text: Uusi ja nykyinen näyttely avattiin Sotamuseon Maneesiin 9.5.2018. Nyt Sotamuseolla oli käytössään Suomenlinnassa kaksi erillistä näyttelytilaa, Maneesin näyttely käsittää Suomen itsenäisyyden kaikki neljä sotaa vuosilta 1918–1945. Sisällissota, Talvisota, Jatkosota ja Lapin sota muodostavat näyttelyn eri osa-alueet. Suomenlinnassa toinen näyttely on Tykistömaneesin rauhan ajan näyttely, jossa esitellään Puolustusvoimien historiaa sotien päättymisestä nykypäivään saakka. Yhdessä nämä kaksi näyttelyä muodostavat Puolustusvoimat – 100 vuotta sodan ja rauhan töissä -näyttelyn.


title: Sotamuseon Maneesi

text: Näyttelyssä on esillä esimerkiksi Lauri Törnin mitalit, Mauno Koiviston pikakivääri, Rolls Royce Silver Ghost auto sekä univormuja eri aikakausilta. Vuoden 2018 aikana uusi näyttely keräsi Sotamuseon historian kävijäennätyksen, kun Maneesin, Tykistömaneesin ja Vesikon näyttelyissä vieraili vuoden aikana yli 131 000 vierailijaa.


title: Wilhelm Tell (täsmennyssivu)

text: Wilhelm Tell voi tarkoittaa seuraavia:


title: Kyle Naughton

text: Kyle Naughton (s. 11. marraskuuta 1988, Sheffield) on englantilainen jalkapalloilija, pelipaikaltaan laitapuolustaja. Hän edustaa tällä hetkellä Englannin valioliigassa pelaavaa Swansea Cityä, jonne hän siirtyi tammikuussa 2015 Tottenham Hotspurista.


title: Kyle Naughton

text: Maajoukkuetasolla Naughton saa halutessaan edustaa kotimaansa Englannin sijaan myös Irlannin maajoukkuetta.


title: Leo von Thun und Hohenstein

text: Leo von Thun und Hohenstein (7. huhtikuuta 1811 Tetschen, Böömi – 17. joulukuuta 1888 Wien) oli itävaltalainen kreivi ja valtiomies, joka toimi Itävallan opetusministerinä vuosina 1849–1860. Hän kehitti maan opetuslaitosta ja suosi tšekkien kansallisia pyrkimyksiä.


title: Leo von Thun und Hohenstein

text: Leo von Thun und Hohenstein oli Friedrich von Thun und Hohensteinin nuorempi veli. Konservatiivisesta katsomuksestaan huolimatta hän oli myötämieleinen Itävallan vähemmistökansallisuuksien, erityisesti tšekkien kansallisille tavoitteille. Hän toimi huhtikuusta heinäkuuhun 1848 paikallishallinnon johtajana Böömissä ja tuli seuraavana vuonna opetusministeriksi Schwarzenbergin hallitukseen. Opetusministerinä Thun und Hohenstein salli perusopetuksen antamisen joissain kouluissa paikallisella kielellä saksan sijaan ja kehitti korkeakouluja tuomalla niihin oppineita Saksasta. Toisaalta vuoden 1855 konkordaatti paavin kanssa palautti katoliselle kirkolle kontrollin Itävallan koululaitokseen. Konkordaatti oli voimassa vuoteen 1870. Thun und Hohenstein jätti ministerintehtävänsä vuoden 1860 lokakuun patentin julkaisemisen jälkeen. Hän oli vuodesta 1861 Itävallan parlamentin ylähuoneen elinikäinen jäsen sekä vuosina 1861–1867, 1870 ja 1883–1888 edustajana Böömin maapäivillä. Hän kuului böömiläisten aristokraattien ”feodaaliseen” puolueeseen, ja kannatti Itävallan kehittämistä federalistiseen suuntaan.


title: Churchill Brothers Sports Club

text: Churchill Brothers Sports Club on intialainen jalkapalloseura Margaosta, Goalta. Joukkue on perustettu vuonna 1988. Churchill Brothers S.C. oli perustamassa Intian National Football Leagueta vuonna 1996 ja nykyistä I-Leagueta vuonna 2007. Joukkue on voittanut Intian mestaruuden kahdesti, kausina 2008–2009 sekä 2012–2013.


title: Churchill Brothers Sports Club

text: Joukkueen nimi ei viittaa entiseen Yhdistyneen kuningaskunnan pääministeriin Winston Churchilliin, vaan poliitikko Churchill Alemaoon. Alemao omistaa perheineen joukkueen.


title: Ingvild Isaksen

text: Ingvild Landvik Isaksen (s. 10. helmikuuta 1989) on norjalainen jalkapalloilija, pelipaikaltaan hyökkääjä. Hän on pelannut Norjan maajoukkueessa vuoden 2014 loppuun mennessä 49 maaottelua ja tehnyt niissä yhden maalin. Ensimmäisen naisten maaottelunsa hän pelasi tammikuussa 2009.


title: Ingvild Isaksen

text: Isaksen edusti Norjaa alle 20-vuotiaiden MM-kilpailuissa 2008. Naisten maajoukkueessa hän on pelannut EM-kilpailuissa 2009, joissa Norja selviytyi välieriin, ja EM-kilpailuissa 2013, joissa Norja saavutti hopeaa ja Isaksen teki Saksaa vastaan pelatun alkulohko-ottelun ainoan maalin.


title: Ingvild Isaksen

text: Seuratasolla Isaksen edustaa Stabækia, jonne hän siirtyi kauden 2013 jälkeen Kolbotnista.


title: Lockheed Ventura

text:
Lockheed Ventura on kaksimoottorinen pommi- ja meritoimintakone. Yhdysvaltalainen Lockheed Corporation kehitti konetyypin Lockheed 18 Lodestar -siviilikuljetuskoneesta korvaamaan aiempi Lockheed Hudson.
Konetyyppiä käyttivät toisessa maailmansodassa Brittiläisen kansainyhteisön valtiot kutsumanimellä Ventura, ja Yhdysvallat tyyppinimillä B-37/B-34 Lexington sekä PV Ventura/Harpoon. Sitä käyttivät pieninä määrinä myös Vapaa Ranska, Brasilia, Italia, Japani, Alankomaat, Portugali, Peru ja muutamat siviilitahot.


title: Kristine Minde

text: Kristine Minde (o.s. Wigdahl Hegland, s. 8. elokuuta 1992) on norjalainen jalkapalloilija, pelipaikaltaan hyökkääjä. Hän on pelannut Norjan naisten maajoukkueessa kesäkuun 2015 loppuun mennessä 53 maaottelua ja tehnyt niissä kuusi maalia.


title: Kristine Minde

text: Hegland edusti Norjaa alle 20-vuotiaiden MM-kilpailuissa vuosina 2008 ja 2012. Ensimmäisen naisten maaottelunsa hän pelasi MM-kilpailuissa 2011, kun hän pääsi kentälle toisen jakson ajaksi alkulohko-ottelussa Australiaa vastaan. Hän saavutti EM-hopeaa 2013 ja teki Norjan ainoan maalin tasapeliin päättyneessä alkulohko-ottelussa Islantia vastaan. Hän pelasi myös vuoden 2015 MM-kilpailuissa, joissa Norja putosi jatkosta neljännesvälierissä.


title: Kristine Minde

text: Seuratasolla Hegland edustaa ruotsalaista Linköpings FC:tä, jonne hän siirtyi kotimaansa Arna-Bjørnarista.


title: Trine Rønning

text: Trine Bjerke Rønning (s. 14. kesäkuuta 1982) on norjalainen jalkapalloilija, pelipaikaltaan keskikenttäpelaaja. Hän on pelannut Norjan maajoukkueessa kesäkuun 2015 loppuun mennessä 155 maaottelua ja tehnyt niissä 22 maalia. Ensimmäisen naisten maaottelunsa hän pelasi lokakuussa 1999.


title: Trine Rønning

text: Rønning on edustanut Norjaa vuosien 2003, 2007, 2011 ja 2015 MM-kilpailuissa, vuoden 2008 olympialaisissa sekä vuosien 2001, 2005, 2009 ja 2013 EM-kilpailuissa. Vuosina 2005 ja 2013 Rønning saavutti EM-hopeaa.


title: Trine Rønning

text: Seuratasolla Rønning on vuodesta 2009 edustanut Stabækia.


title: Karankawat

text: Karankawat olivat Pohjois-Amerikassa asunut intiaanikansa, jonka asuinalueet levisivät Galvestoninlahden rannoilta nykyiseen Corpus Christiin. Heidän uskotaan asuneen Texasin eteläosissa satoja vuosia ennen eurooppalaisten tuloa. Karankawat olivat metsästäjä-keräilijöitä, ja liikkuivat niin vesistöissä kuin preerioillakin. Sodat Yhdysvaltoja ja espanjalaisia vastaan alkoivat vähentää karankawain määriä 1820-luvulta lähtien ja 1860-luvun alussa he olivat kuolleet sukupuuttoon.


title: Karankawat

text: Varhaisin tunnettu kontakti karankawain ja eurooppalaisten välillä tapahtui 1528. Tuolloin espanjalainen tutkimusmatkailija Álvar Núñez Cabeza de Vaca miehistöineen haaksirikkoitui Galvestoninlahden edustalla. Asuttuaan useita vuosia karankawain parissa de Vaca palasi Meksikoon. Tuona aikana hän ehti tehdä monia muistiinpanoja karankawain kulttuurista ja elintavoista.


title: Karankawat

text: Vuonna 1685 karankawat joutuivat kosketuksiin tutkimusmatkailija Robert Cavelier de La Sallen johtaman siirtokunnan kanssa, joka asettui asumaan Matagordanlahden rannoille. Tulehtuneet suhteet johtivat toistuviin karankawain hyökkäyksiin ranskalaisten linnoitukseen. La Sallen siirtokunta tuhoutui lopullisesti viimeistään vuonna 1689 kun karankawat surmasivat ja ottivat orjiksi sen viimeiset asukkaat.


title: Karankawat

text: 1700-luvun aikana Uusi Espanja teki joitakin yrityksiä valloittaa karankawain maat. Kuuma ja kostea moskiittojen täyttämä ilmasto esti kuitenkin maahantunkeutujien aikeet. Myös espanjalaisten lähetysasemat osoittautuivat lyhytikäisiksi. 1770-luvulla karankawat ryöstivät useita espanjalaisia laivoja Texasin rannikolla. Uuden Espanjan sotavoimat suunnittelivat tuhoisaa vastaiskua, mutta pohjoisesta levinneet apassien ja comanchien hyökkäykset saivat espanjalaiset ja karankawat yhdistämään hetkellisesti voimansa.


title: Karankawat

text: 1810-luvun lopulla Galvestoninsaarelle asettunut Jean Lafitten johtama merirosvoista koostunut siirtokunta solmi aluksi hyvät suhteet karankawoihin. Osapuolten erilaiset käytöstavat johtivat nopeasti lisääntyviin väärinkäsityksiin. Ranskalaiset surmasivat useita karankawoja näiden tunkeuduttua siirtokunnan asutuksille kostamaan merirosvojen suorittamia raiskauksia.


title: Karankawat

text: Vuodesta 1823 eteenpäin karankawat joutuivat asteittain väistymään amerikkalaisen siirtolaisasutuksen tieltä. Heidän perinteiset kalastus- ja metsästyspaikkansa jäivät uudisasutuksen alle. Vuonna 1836 alkaneessa Texasin vapaussodassa suurin osa karankawista pysyi puolueettomina lukuun ottamatta yksittäisiä ryhmiä, jotka sotivat rintaman molemmin puolin. Sodan jälkeen karankawain asema heikkeni entisestään meksikolaisten ja amerikkalaisten tuhotessa heidän asutuksiaan. Nopeasti yleistyvät ranchit levisivät Texasin rannikolle ja suurin osa karankawoista siirtyi Rio Grande alueille. Alkuperäisille mailleen jäänyt kansanosa menehtyi siirtolaisten tekemissä hyökkäyksissä 1850-luvun alkuun mennessä. Henkiinjääneet pyrkivät Rio Grandelle paenneiden sukulaistensa luo. Heidät surmattiin saman vuosikymmenen lopulla texasilaisten ranchinomistajien järjestämässä hyökkäyksessä.


title: Karankawat

text: Viimeisten karankawain uskotaan kuolleen tai sulautuneen muihin heimoihin Meksikossa 1860-luvun aikana.


title: Karankawat

text: Karankawat liikkuivat kausiluontoisesti saariston ja mantereen väliä laguuneissa, estuaareissa ja suoalueilla. Vesistöissä liikkuessaan he käyttivät puunrungoista koverrettuja dugout-kanootteja. Varsinaisia merenkävijöitä karankawat eivät olleet, vaan pysyttelivät rannan tuntumassa. Monet Texasin joet toimivat heidän kulkureitteinään sisämaahan. Keväisin ja kesäisin karankawat kulkivat jopa 60 kilometriä preerioille, jossa liikkui biisoneita, pekareita ja peuroja. Jos ruokaa oli niukalti he hajaantuivat moniin eri ryhmiin. Sukulaisuus oli ryhmien yhdistävä tekijä.


title: Karankawat

text: Syksyisin ja talvisin karankawat leiriytyivät vesistöjen äärelle ja olivat taloudellisesti riippuvaisia kalastuksesta. Saalis pyydettiin verkoin ja keihäin. Myös kilpikonnat, pyöriäiset ja alligaattorit kuuluivat pyyntieläinten joukkoon. Varsinkin alligaattotin liha oli karankawoille suurta ylellisyyttä ja niitä pyydystettiin puukoilla veden alla. Alligaattoreista saatu rasva hierottiin ihoon pitämään moskiitot loitolla. Myös erilaisia kasveja, marjoja ja pähkinöitä käytettiin ravinnon monipuolisuuden lisäämiseen.


title: Karankawat

text: Karankawat kuvailtiin pitkärakenteisiksi ja eurooppalaisen mittapuun mukaan komeiksi. Miesten keskipituus oli de Vacan tekemien muistiinpanojen mukaan yli 180 senttiä. He olivat lihaksikkaita ja kulkivat kesäisin alasti tai kantoivat nahkaista lannevaatetta. Naiset pitivät espanjansammaleesta tai punotuista ruohoista tehtyjä hameita. Miehet käyttivät lävistyksiä ja ruokokoruja nänneissään ja alahuulissaan. Tatuoinnit ja ihomaalaukset olivat yleisiä. Ne tehtiin puuhiilellä,orjanruusulla ja punaisella okralla. Miehet koristelivat toisinaan päänsä seppeleillä, jotka oli tehty palmukasvien lehdistä tai heinistä.


title: Karankawat

text: 1700-luvun espanjalaisten pappien mukaan karankawilla oli kaksi pääjumaluutta. "Pichini" oli elämän voima, joka määräsi juhlien ajankohdat ja lujitti tanssein karankawain yhdessäoloa. Häntä kunnioitettiin valkoisin tai punaisin värein. "Mel" oli kuoleman jumala, joka järjesti hautajaiset, ja jota kuvattiin sinisin tai mustin värein.Shamaanit johtivat uskonnollisia tilaisuuksia ja käyttivät rituaalien lääkekasveina luultavasti meskaliinikaktusta ja Prosopisin sukuista palkokasvia. Tansseihin ja puhdistusseremonioihin osallistujat nauttivat tupakkaa ja "mustaa juomaa", jotka takasivat menestyksen tulevissa sodissa ja metsästysmatkoilla. Tietäjät olivat suuressa arvossa. Vainajat haudattiin maahan polttamatta, mutta tietäjien ruumiit poltettiin, ja sukulaiset joivat tuhkan veteen sekoitettuna.


title: Karankawat

text: Monet varhaiset antropologit ovat uskoneet karankawain harjoittaneen rituaalista kannibalismia. Ensimmäiset epämääräiset huhut tästä käytännöstä tulivat La Sallen siirtokunnalta. 1700-luvun alkupuolella haaksirikkoutunut ranskalainen merimies Francois Simars de Bellisle vahvisti huhua ja väitti nähneensä karankawain syöneen surmatun vihollisensa. Hänen kertomuksensa levisi myös laajalle Eurooppaan. Vastaavilta tarinoilta puuttuvat kuitenkin luotettavat vahvistukset. Cabeza de Vacan vanhoissa kirjoituksissa ei mainittu sanallakaan Texasin rannikon intiaanien kannibalismista. Sen sijaan de Vaca kirjoitti karankawain olleen kauhuissaan kuullessaan espanjalaisten haaksirikkoutuneiden syöneen toinen toisiaan.


title: Karankawat

text: Karankawain sukulinja periytyi isän puolelta, mutta häät järjestivät morsiamen vanhemmat. Useilla miehillä oli vain yksi vaimo, ja varsinkin liitot, joissa syntyi lapsia, kestivät koko elämän. Jos aviomies kuoli, vaimon odotettiin naivan tämän veljen. Käytännössä se merkitsi usein sitä, että karankawa-naisista tuli useamman veljen yhteinen vaimo.


title: Karankawat

text: Karankawain kulttuurissa esiintyi miesten ja naisten lisäksi kolmas sukupuoli, joka tunnettiin heidän keskuudessaan nimellä "Monanquia" (Berdache). Nämä miehet olivat omaksuneet naisen roolin päivittäisessä elämässään ja uskonnollisissa riiteissä heillä oli omat erityistehtävänsä. He saattoivat olla aseksuaaleja tai omata vaihtelevan sukupuolisen identiteetin. 1800-luvulla "monanquiat" kadottivat suuren osan varhaisesta arvostuksestaan kansansa parissa.


title: Karankawat

text: Karankawain puhuman murteen alkuperää ei ole pystytty selvittämään varmuudella, sillä kielestä on taltioitu vain sata sanaa. Jotkut historioitsijat uskovat kielen olleen sukua Rio Granden varsilla puhutuille murteille. Osa tutkijoista arvelee kielen juontaneen Karibian saarilta. Useimmat tiedemiehet pitävät kuitenkin todennäköisimpänä, että karankawat olivat asuneet vuosituhansien ajan Texasin alueella.


title: Karankawat

text: Sana "karankawa" tarkoitti joidenkin tutkijoiden mukaan "Vedessä käveleviä ihmisiä". Osa historioitsijoista uskoo sanan tarkoittaneen "Koirankasvattajia". Tämä tulkinta perustuu vanhoihin dokumentteihin kettua tai kojoottia muistuttavista koirista, joita karankawat pitivät kotieläiminään.


title: Big When I Was Little

text: Big When I Was Little on britannialaisen laulaja-lauluntekijä Eliza Doolittlen kappale. Kappale julkaistiin Isossa-Britanniassa singlenä 28. heinäkuuta 2013 hänen toiselta studioalbumilta. Kappale on päässyt listoille Belgiassa.


title: Big When I Was Little

text: Kappaleesta puhuttaessa Eliza sanoi: "Minä olin studiossa ja minä olin hajanainen siitä kun joku sanoi että 'se oli suurta kun olin pieni' ja Steve tuumi että 'tuo on mahtava kappalenimi!'" Hän puhui myös kappaleen raitojen konsepteista, joista hän sanoi: "Joten minä kirjasin joitakin ideoita sekä viittauksia ja me sanoitimme kappaleen."


title: Big When I Was Little

text: Kappaleelle tehty musiikkivideo julkaistiin ensimmäisenä YouTubessa 16. kesäkuuta 2013, jonka kokonaispituus on kolme minuuttia ja viisikymmentäyhdeksän sekuntia. Videolla Eliza Doolittle nauhoittaa kappaletta kavereidensa kanssa, jotka ovat pukeutuneet valikoimaan 90-luvun vaikutteita tuoviin vaatteisiin.


title: Juhana (Itävallan arkkiherttua)

text: Juhana ("Johann Baptist Josef Fabian Sebastian"; 20. tammikuuta 1782 Firenze – 11. toukokuuta 1859 Graz) oli Itävallan arkkiherttua, joka toimi sotapäällikkönä Napoleonin sodissa ja vuonna 1848 lyhyen aikaa Frankfurtin kansalliskokouksen valitsemana Saksan valtionhoitajana.


title: Juhana (Itävallan arkkiherttua)

text: Juhanan isä oli Toscanan suurhettua, sittemmin pyhä saksalais-roomalainen keisari Leopold II. Hänen äitinsä oli Espanjan prinsessa Maria Ludovica. Juhana sai syyskuussa 1800 komentoonsa kenraali Moreauta vastaan asetetun itävaltalais-baijerilaisen armeijan, mutta kärsi tappion 3. joulukuuta Hohenlindenin taistelussa. Vuoden 1805 sodan aikana hän oli Tirolin alueen joukkojen komentajana. Vuoden 1809 sodan aikana Juhana saavutti Italiassa voiton Sacilen taistelussa 16. huhtikuuta ja eteni joukkoineen kohti Veronaa, mutta joutui perääntymään ja hävisi paluumatkalla 14. kesäkuuta Raabin taistelun. Hän yritti tuoda joukkonsa veljensä Kaarlen avuksi Wagramin taistelussa, mutta saapui paikalle liian myöhään ja itävaltalaiset kärsivät tappion. Vuonna 1815 Juhana komensi reservijoukkoja Reinin yläjuoksulla ja valtasi Hüningenin.


title: Juhana (Itävallan arkkiherttua)

text: Juhana oli pitkään epäsuosittu Itävallan hovissa saksalaissympatioidensa sekä ausseelaisen postimestarin tyttären Anna Plochlin kanssa 1827 solmimansa epäsäätyisen avioliiton vuoksi. Hän asusteli tämän vuoksi Steiermarkissa, jossa pyrki edistämään henkistä ja taloudellista kehitystä. Hän perusti 1811 Graziin Joanneumina tunnetun suuren oppilaitoksen. Juhana palasi yllättäen valtiolliseen elämään vallankumousvuoden 1848 aikana. Kapinointia Wienistä paennut keisari Ferdinand I nimesi hänet 16. kesäkuuta sijaisekseen ja hän ryhtyi innolla purkamaan Metternichin poliittista järjestelmää. Juhana kuitenkin siirtyi 8. heinäkuuta Frankfurtiin, jossa kokoontunut saksalaisvaltioiden kansalliskokous valitsi hänet 29. heinäkuuta Saksan valtionhoitajaksi (). Ajatus Saksan yhdistymisestä ei kuitenkaan sopinut yhteen Itävallan monikansaisen valtakunnan intressien kanssa, joten valtionhoitajana Juhana oli paljolti sivussa tapahtumien kehityksestä Frankfurtissa. Preussin ja Itävallan sovittua Saksan liiton uudistamisesta – ja sen ylimmän johdon antamisesta liittokomissiolle – Juhana erosi tehtävistään 20. joulukuuta 1849. Hän asui sen jälkeen Grazissa.


title: Maren Mjelde

text: Maren Nævdal Mjelde (s. 6. marraskuuta 1989) on norjalainen jalkapalloilija, pelipaikaltaan puolustaja. Hän on pelannut Norjan maajoukkueessa kesäkuun 2015 loppuun mennessä 92 maaottelua ja tehnyt niissä 11 maalia. Ensimmäisen naisten maaottelunsa hän pelasi lokakuussa 2007.


title: Maren Mjelde

text: Mjelde edusti Norjaa alle 20-vuotiaiden MM-kilpailuissa 2008. Naisten maajoukkueessa hän on pelannut EM-kilpailuissa 2009, MM-kilpailuissa 2011, EM-kilpailuissa 2013 ja MM-kilpailuissa 2015. Vuonna 2013 hän saavutti EM-hopeaa.


title: Maren Mjelde

text: Seuratasolla Mjelde edustaa ruotsalaista Kopparbergs/Göteborg FC:tä, jonne hän siirtyi saksalaisesta 1. FFC Turbine Potsdamista vuonna 2014.


title: Ingrid Hjelmseth

text: Ingrid Hjelmseth (s. 10. huhtikuuta 1980) on norjalainen jalkapalloilija, pelipaikaltaan maalivahti. Hän on pelannut Norjan maajoukkueessa kesäkuun 2015 loppuun mennessä 97 maaottelua. Ensimmäisen naisten maaottelunsa hän pelasi tammikuussa 2003.


title: Ingrid Hjelmseth

text: Hjelmseth on pelannut Norjan ykkösmaalivahtina MM-kilpailuissa 2011 ja 2015 sekä EM-kilpailuissa 2009 ja 2013. Vuonna 2013 hän saavutti EM-hopeaa.


title: Ingrid Hjelmseth

text: Seuratasolla Hjelmseth edustaa Stabækia.


title: Baila Conmigo

text: Baila Conmigo on norjalais-laulaja Adelénin toinen kappale. Kappaleen tuottivat Quiz & Larossi ja se julkaistiin singlenä 21. kesäkuuta 2013. "Baila Conmigo" sisältää aiemman singlen, Bombon tapaan Välimeren musiikkityyliä. Kappale ei ole päässyt lainkaan listoille.


title: Daniel Carriço

text: Daniel Filipe Martins Carriço (s. 4. elokuuta 1988 Cascais, Portugali) on portugalilainen jalkapalloilija. Hän edustaa Espanjan Primera Divisiónissa pelaavaa Sevillaa ja on pelipaikaltaan joko keskuspuolustaja tai puolustava keskikenttäpelaaja.


title: Daniel Carriço

text: Carriço on Sporting Clube de Portugalin junioriakatemian kasvatti. Ensimmäisen ammattilaiskautensa Carriço pelasi 2007–2008, josta kauden ensimmäisen puoliskon hän vietti lainalla portugalilaisessa Olhanensessa ja jälkimmäisen kyprosilaisessa AEL Limassolissa. Ensimmäisen ottelunsa Portugalin pääsarjassa hän pelasi 26. lokakuuta 2008 Paços de Ferreiraa vastaan. Kaudella 2010–2011 hän nousi joukkueen kapteeniksi, edellisen kapteeni João Moutinhon lähdettyä seurasta.


title: Daniel Carriço

text: 31. joulukuuta 2012 Sporting ilmoitti Carriçon siirtyvän englantilaisseura Readingiin 750 000 euron siirtokorvauksella.


title: Daniel Carriço

text: 17. heinäkuuta 2013 Carriço siirtyi espanjalaisseura Sevillaan kauden kestävällä lainasopimuksella.


title: Wahl

text: Wahl, Vahl tai de Wahl on muun muassa seuraavien henkilöiden sukunimi:


title: Käen kutsu

text: Käen kutsu () on J. K. Rowlingin salanimellä Robert Galbraith kirjoittama salapoliisiromaani. Kirja kertoo lontoolaisesta yksityisetsivästä Cormoran Strikesta.


title: Käen kutsu

text: Kirja on "Cormoran Strike" -sarjan ensimmäinen osa. Toinen osa "Silkkiäistuokka" ilmestyi kesäkuussa 2014.


title: Ethelbald

text: Ethelbald (noin 834 – 20. joulukuuta 860) oli Wessexin kuningas vuosina 856–860 ja isänsä Ethelwulfin seuraaja. Hän oli Ethelwulfin ja Osburgan toinen poika Ethelstanin jälkeen.


title: Ethelbald

text: Vuonna 855 Ethelbaldista tuli Wessexin valtionhoitaja, kun hänen isänsä Ethelwulf vieraili Roomassa. Hänen vanhempi veljensä Ethelstan oli kuollut vuonna 851 tai pian sen jälkeen. Hänen nuorempi veljensä Ethelbert nousi Kentin kuninkaaksi. Ethelwulfin saapuessa Englantiin hänen poikansa Ethelstan oli jo kuollut ja valtakuntaa hallitsi hänen toinen poikansa Ethelbald. Ethelbald oli mukana salaliitossa, jonka päämääränä oli syöstä Ethelwulf vallasta. Ethelwulf pakotettiin luopumaan Wessexin kruunusta poikansa hyväksi. Ethelwulf säilytti kuitenkin asemansa Kentin kuninkaana kuolemaansa vuonna 858 saakka.


title: Ethelbald

text: Ethelbald meni myöhemmin naimisiin ilmeisesti vuonna 858 jo edellisen kuninkaan kanssa naimisissa olleen frankkien kuninkaan Kaarle Kaljupään tyttären Judithin kanssa, joka oli ensimmäisessä avioliitossaan vasta 13-vuotias. Ethelbald kuoli lapsettomana noin 24-vuotiaana 20. joulukuuta 860, ja hänet haudattiin Sherborneen, Dorsetiin.


title: Isomalti

text: Isomalti on makeutusaine ja sokerialkoholi, jota käytetään sokerin korvikkeena. Se on glukoosin ja maltitolin disakkaridi.


title: Isomalti

text: Isomalti poikkeaa sokerista siinä, ettei se vaikuta veren sokeriarvoihin, koska se käyttäytyy ruoansulatuksessa niin kuin ruokakuitu. Isomalti ei myöskään ole yhtä haitallinen hampaille kuin sokeri.


title: Isomalti

text: Isomaltin kemiallinen kaava on CHO, CAS-numero 64519-82-0, moolimassa 344,312 g/mol ja E-koodi E953.


title: Mildred Gillars

text: Mildred Elizabeth Gillars, oik. Mildred Sisk, joskus virheellisesti Millard Gillars (29. marraskuuta 1900 – 25. kesäkuuta 1988), oli yhdysvaltalainen radiojuontaja joka käytti työssään propagandaa. Mildred Gillars tuli tunnetuksi "Axis Sallyna" eli "Akseli-Sallyna".


title: Mildred Gillars

text: Mildred Gillars ei kuitenkaan ollut yksin Axis Sallyn radioäänen roolissa ainoa, vaan hänen työparinaan toimi italialaistaustainen Rita Zucca. Mildred Sisk saapui Natsi-Saksan Dresdeniin vuonna 1934, opiskellakseen näyttämötaiteita. Myöhemmin Gillars tuli tunnetuksi seksuaalis-väritteisyydestä, kuten kaksimielisistä vitseistään sekä äänenkäytön tavastaan. Toimittaja Gillars yhdisti tähän myöskin propagandan lähettämisen.


title: Mildred Gillars

text: Gillars tuomittiin, ja hän joutui vankeuteen sodan jälkeen, josta vapautui ehdonalaisuuteen kesällä 1961.


title: Pom poko

text: Pom poko (, "Heisei tanuki gassen ponpoko") on Studio Ghiblin tuottama japanilainen animaatioelokuva vuodelta 1994.


title: Pom poko

text: Tokiossa leppoisasti elelevät supikoirat kohtaavat uhan, kun Suur-Tokion rakennusprojekti vaarantaa heidän elintilansa. Supikoirat ryhtyvät taistelemaan kotimetsänsä puolesta. Supikoirat osaavat muuttaa muotoaan, joten he yrittävät säikäyttelemällä saada ihmiset pelkäämään metsää. Ärhäkkä heimopäällikkö Gonta, viisas guru Tsurugame, tietäjä-muori Oroku sekä nuori Shoukichi ja muut nuoret supikoirat järjestävät sabotaaseja, kepposia ja haamuparaateja. Työmaa saadaan väliaikaisesti pysäytettyä, mutta ihmisiä on liikaa. Yhä uusia koneita saapuu raivaamaan metsää.


title: Patee

text: Patee () on uunivuoassa vesihauteessa kypsennetty taikina- tai silavapäällyksinen mureke. Pateehen käytetään usein jauhettua sianlihaa, silavaa, sianmaksaa, vasikkaa, kananmunaa, jauhoja, sipulia, valkosipulia ja konjakkia. Sekoitus kiedotaan silavaan ja kypsennetään umpinaisessa uunivuoassa. Jäähtymisen jälkeen sitä säilytetään jääkaapissa, missä sen maku kehittyy edelleen.


title: Patee

text: Pateet olivat Ranskassa alun perin aina kuorrutettu taikinalla ("pâte"), ja niitä kutsuttiin nimellä "pâté en croûte". Nykyisin pateita valmistetaan myös ilman taikinakuorta. Patee tarkoittaa nykyään suunnilleen samaa kuin terriini. Ranskalaiset nauttivat pateita etenkin alkupaloiksi.


title: Tapani Plathan

text: Tapani Plathan (s. 1984 Vantaa) on suomalainen oopperalaulaja, äänialaltaan basso.


title: Tapani Plathan

text: Plathan aloitti lauluopintonsa vuonna 2008 Sibelius-Akatemiassa professori Petteri Salomaan sekä Jaakko Ryhäsen oppilaana. Hän on myös täydentänyt opintojaan kamarilaulaja Tom Krausen sekä professori Monica Groopin mestarikursseilla. Vuonna 2013 Plathan voitti Lappeenrannan valtakunnallisissa laulukilpailuissa miesten sarjan 3. palkinnon.


title: Tapani Plathan

text: Ensiesiintymisensä solistina Suomen Kansallisoopperassa Plathan teki elokuussa 2012, jolloin hän lauloi näyttämömiehen roolin Janacekin oopperassa "Tapaus Makropulos". Sittemmin Plathan on esiintynyt Kansallisoopperassa muun muassa Donizettin "Lemmenjuoman" Dulcamaran roolissa. Lisäksi hän on vieraillut muun muassa Komische Oper Berlinissä, Staatsoper Unter den Lindenissä, Opéra-Théâtre de Metz Métropolessa, Savonlinnan Oopperajuhlilla, Helsingin Juhlaviikoilla ja Kokkolan oopperassa ja laulanut usean suomalaisen sinfoniaorkesterin solistina. Plathan on ollut kiinnitettynä Landestheater Coburgin ja Saarländisches Staatstheaterin solistikuntiin Saksassa.


title: Kirkkopuistossa soi

text: Kirkkopuistossa soi on vuonna 1995 ensimmäistä kertaa Porissa järjestetty hengellisen musiikin festivaali. Sen järjestäjänä toimii Porin ev.lut. seurakuntayhtymä. Viiden päivän pituinen tapahtuma koostuu Keski-Porin kirkon puistossa pidettävistä ilmaiskonserteista. Osa konserteista on myös kirkon sisätiloissa.


title: Kirkkopuistossa soi

text: Kirkkopuistossa soi sai alkunsa vuonna 1994 kun seurakunnassa kyllästytiin Pori Jazz -festivaalien kävijöiden puistossa harjoittamaan sotkemiseen ja ilkivaltaan. Keski-Porin kirkko sijaitsee aivan konserteistaan ja ravintoloistaan tunnetun Etelärannan Jazzkadun läheisyydessä. Kirkkopuistoa käytettiin yleisesti käymälänä sekä muun muassa autojen luvattomaan pysäköintiin. Lieveilmiöiden kitkemiseksi puistossa päätettiin alkaa järjestämään hengellisen musiikin tapahtumaa samaan aikaan jazzfestivaalien kanssa.


title: Kirkkopuistossa soi

text: Tapahtuman esiintyjinä on kuultu useita suomalaisen hengellisen musiikin kärkinimiä, jotka parhaimmillaan ovat keränneet puistoon yli tuhatpäisiä yleisömääriä. Tapahtuman yleisöennätys tehtiin vuonna 1998, jolloin sen konsertteja oli seuraamassa lähes 9 000 henkeä. Tunnetuimpia esiintyjiä olivat tuolloin Viktor Klimenko, Pro Fide ja bass’n Helen. Vuoden 2013 artisteja olivat muun muassa Nina Åström, Sakari Kukko, Viktor Klimenko sekä Exit ja Pekka Simojoki.


title: Belgica (linnoitus)

text: Belgica ("Fort Belgica", ) on Hollannin Itä-Intian kauppakomppanian 1600-luvulla Indonesiaan rakennuttama linnake. Se sijaitsee Bandasaarten Bandanairassa ja on yksi suurimmista säilyneistä eurooppalaisista linnakkeista Indonesiassa.


title: Belgica (linnoitus)

text: Vuonna 1611 rakennettu linnoitus oli tärkeä puolustusrakennelma, joka hallitsi Bandanairan lahtea. Sen rakentaminen antoi Alankomaille etulyöntiaseman alueen muihin siirtomaavaltoihin nähden ja se on suurin yhä jäljellä oleva rakennelma Bandasaarilla.


title: Belgica (linnoitus)

text: Huomattavaa on, että Belgican rakentamisen aikaan latinankielistä sanaa "Belgium" käytettiin viittaamaan koko nykyisen Belgian ja Hollannin kattavaan alueeseen eikä yksinomaan sen nykyiseen, eteläosaan viittaavaan alueeseen.


title: Belgica (linnoitus)

text: Belgica lisättiin Unescon maailmanperintöluettelon kulttuurikohteiden alustavaan luetteloon 19. lokakuuta 1995.


title: Syco Music

text:
Syco Music on Simon Cowellin toukokuussa 2002 perustama levy-yhtiö, joka on pääasiassa keskittynyt erilaisten televisio-ohjelmaformaatissa olevan kykyjenetsinnän kautta löydettyjen niissä menestyneiden artistien ja yhtyeiden tuottamiseen ja markkinointiin. Levy-yhtiö on solminut sopimukset muiden muassa Leona Lewisin , One Directionin ja Fifth Harmonyn kanssa. Syco Music on Cowellin omistaman Sycon tytäryhtiö.
Sycolla on toimistoja Lontoossa ja Los Angelesissa ja se työskentelee useiden artistien kanssa. Suuri osa artisteista ja yhtyeistä on löydetty brittiläisestä "Pop Idol" -televisio-ohjelmasta polveutuvien "The X-Factor" - ja "Got Talent" -televisio-ohjelmien kautta, sillä Cowell omistaa molemmat ohjelmat ja toimii molemmissa tuomarina.


title: Blue Valentine (elokuva)

text: Blue Valentine on vuonna 2010 ensi-iltansa saanut Derek Cianfrancen ohjaama yhdysvaltalainen draamaelokuva. Sen pääosissa ovat Ryan Gosling ja Michelle Williams. Elokuva kertoo Dean Pereiran (Gosling) ja Cynthia ”Cindy” Hellerin (Williams) parisuhteesta aina ensi huumasta onnettomaan avioliittoon.


title: Blue Valentine (elokuva)

text: Michelle Williams sai roolistaan toisen Oscar-ehdokkuutensa, tällä kertaa parhaasta naispääosasta. Williams ja Ryan Gosling saivat molemmat rooleistaan Golden Globe- ja Satellite Awards -ehdokkuudet.


title: Derek Cianfrance

text: Derek M. Cianfrance (s. 1974) on yhdysvaltalainen elokuvaohjaaja, käsikirjoittaja ja leikkaaja. Hänen tunnetuimmat ohjauksensa ovat "Blue Valentine" (2010) ja "The Place Beyond the Pines" (2013).


title: Belgica (alus)

text: Belgica oli valaanpyyntialus, joka kuljetti belgialaisen Adrien de Gerlachen johtaman retkikunnan 1897 maailman ensimmäiselle tieteelliselle tutkimusmatkalle Antarktikselle. Alus juuttui jäihin ensimmäisen kerran 18. helmikuuta 1898, mutta se onnistuttiin irrottamaan heti seuraavana päivänä. Seuraavana päivänä se jäi kiinni uudestaan, mutta sen irrotus onnistui taaskin. 2. maaliskuuta retkikunta ylitti 71. leveysasteen rikkoen samalla voimassa olleen ennätyksen eteläisimmällä purjehduksella. 8. maaliskuuta jäät saartoivat Belgican taas syleilyynsä. Alusta yritettiin irrottaa muun muassa räjähteiden avulla - tuloksetta. Seuraavan kerran jää irrotti otteensa vasta 15. helmikuuta 1899. Alus jäätyi kiinni vielä muutaman kerran, mutta lopulta myrsky vapautti sen jäiden ikeestä ja Belgica pääsi palaamaan. Chilen Punta Arenasiin se saapui 28. maaliskuuta 1899.


title: Belgica (alus)

text: Retkikunta palasi Antwerpeniin vuonna 1899 ja Belgicasta tehtiin muistomerkki. Ilman rahoitusta jäänyt alus alkoi kuitenkin pian rapistua. Varakkaan tukijan avustuksella de Gerlache pääsi tekemään sillä vielä kolme retkeä.


title: Belgica (alus)

text: Kun ensimmäinen maailmansota syttyi, Belgica vietiin Norjaan, jossa uuden "Isfjord" -nimen saanut alus toimitti tarvikkeita Huippuvuorten kaivosyhtiöille. Vuonna 1930 sen köysistöt purettiin ja siitä tehtiin proomu.


title: Belgica (alus)

text: Toisen maailmansodan sytyttyä britit kuljettivat sillä ammuksia, kunnes saksalainen pommi upotti aluksen Harstadin edustalle Pohjois-Norjaan, jossa se yhä makaa.


title: Belgica

text: Belgica tai Bélgica voi tarkoittaa ainakin seuraavia asioita:


title: Ashwini Akkunji

text: Ashwini Chidananda Shetty Akkunji (s. 7. lokakuuta 1987 Siddapura, Kundapura, Taluk, Udupi, Karnatakan) on intialainen pikajuoksija, joka on erikoistunut 400 metrin matkoihin. Ashwini on voittanut kultamitalin vuoden 2010 Kansainyhteisön kisoissa ja Aasian kisoissa. Hän voitti ne 4x400 metrin viestijuoksussa Manjeet Kaurin, Mandeep Kaurin ja Sini Josen kanssa. Yksittäisellä matkalla hän voitti myös kultaa Kiinan Kantonissa järjestetyissä Aasian kisoissa.


title: Ashwini Akkunji

text: Ashwini syntyi Kannadassa ja hänen vanhempansa ovat äiti Yashoda Shetty Akkunji ja isä B.R. Chidananda Shetty. Hän syntyi maanviljelijä -perheeseen, jossa kaikki urheilevat. Hän varttui kahden vanhemman sisarensa sisko Diptin ja veli Amithin kanssa viiden hehtaarin kokoisen viljelymaan keskellä. Ashwini työskentelee tällä hetkellä rautatieasemalla Intiassa. Ashwinin lempinimi on "Gendale Express".


title: Ashwini Akkunji

text: Heinäkuussa 2011 ennen yleisurheilun Aasian mestaruuskisoja Kobessa, Japanissa Ashwinia syytettiin suorituskykyä parantavien aineiden käytöstä seitsemän muun intialaisen urheilijan tavoin. Hän on sittemmin pudonnut Intian yleisurheilu -joukkueesta ja lopettanut urheilun. Ashwini kiisti syytteet kiellettyjen aineiden käyttämisestä, mutta 23. joulukuuta 2011 NADA antoi hänelle vuoden mittaisen kilpailukiellon. Myöhemmin yleisurheilun kansainvälinen tuomioistuin CAS hyväksyi yleisurheiluliiton valituksen Ashwinin ja viiden muun urheilijan (Mandeep Kaur, Sini Jose, Jauna Murmu, Tiana Mary ja Priyanka Panwar) liian kevyistä tuomioista ja tuplasi ne kahden vuoden pituisiksi.


title: Ashwini Akkunji

text: Vuonna 2010 Akkunji sai Karnataka Rajyotsava -palkinnon. Tämä koostui käteisestä (rupioista), 20 gramman mitalista ja kuvasta BDA:n (Bangalore Deveploment Authority) rakennuksen seinässä.


title: Cyprian Monis

text: Cyprian Monis (s. 11. huhtikuuta 1945) on intialainen roomalaiskatolinen piispa. Hänet vihittiin papiksi 21. joulukuuta 1975 ja nimitettiin Calcuttan arkkihiippakunnan vihkipiispaksi sekä Molicunzan titulaaripiispaksi 26. maaliskuuta 1994. Piispaksi vihkiminen seurasi 4. elokuuta. Pääkonsekraattorina toimi Henry Sebastian D'Souza, jota avustivat Alan Basil de Lastic ja Denzil Reginald D'Souza.


title: Cyprian Monis

text: Monis sai 24. lokakuuta 1997 nimityksen Asansolin piispaksi.


title: John Thomas Kattrukudiyil

text: John Thomas Kattrukudiyil (s. 18. tammikuuta 1948 Kothamangalam) on intialainen roomalaiskatolinen piispa. Hänet vihittiin papiksi 3. helmikuuta 1975 ja nimitettiin Diphun hiippakunnan johtoon 10. kesäkuuta 1994. Piispaksi vihkiminen seurasi 8. syyskuuta. Pääkonsekraattorina toimi Joseph Mittathany, jota avustivat Robert Kerketta ja Denzil Reginald D'Souza.


title: John Thomas Kattrukudiyil

text: Kattrukudiyil sai 7. joulukuuta 2005 nimityksen Itanagarin piispaksi, jonka virkaan hänet asetettiin 12. maaliskuuta 2006.


title: Denzil Reginald D’Souza

text: Denzil Reginald D'Souza (2. heinäkuuta 1929 Kalkutta – 25. lokakuuta 2002) oli intialainen roomalaiskatolinen piispa. Hänet vihittiin papiksi 13. toukokuuta 1955 ja nimitettiin Silcharin hiippakunnan johtoon 26. kesäkuuta 1969. Piispaksi vihkiminen seurasi 23. marraskuuta. Pääkonsekraattorina toimi Lawrence Trevor Picachy, jota avustivat Hubert D'Rosario ja Eric Benjamin.


title: Denzil Reginald D’Souza

text: D'Souza jäi eläkkeelle 18. lokakuuta 2000. Hänen toimiessaan virassa Silcharin hiippakunnan nimeksi vaihdettiin Aizawl (1996).


title: Stephen Rotluanga

text: Stephen Rotluanga (s. 8. kesäkuuta 1952 Aizawl) on intialainen roomalaiskatolinen piispa. Hänet vihittiin Pyhän Ristin kongregaation papiksi 13. joulukuuta 1981 ja nimitettiin Aizawlin hiippakunnan johtoon 2. lokakuuta 2001. Piispaksi vihkiminen seurasi 2. helmikuuta 2002. Pääkonsekraattorina toimi Charles Asa Schleck, jota avustivat Dominic Jala ja Lumen Monteiro.


title: Lumen Monteiro

text: Lumen Monteiro (s. 1. helmikuuta 1952 Calangute) on intialainen roomalaiskatolinen piispa. Hänet vihittiin Pyhän Ristin kongregaation papiksi 28. lokakuuta 1980 ja nimitettiin Agartalan hiippakunnan johtoon 11. tammikuuta 1996. Piispaksi vihkiminen seurasi 26. toukokuuta. Pääkonsekraattorina toimi Tarcisius Resto Phanrang, jota avustivat Denzil Reginald D'Souza ja Joseph Mittathany.


title: John Moolachira

text: John Moolachira (s. 14. joulukuuta 1951) on intialainen roomalaiskatolinen arkkipiispa. Hänet vihittiin papiksi Tezpurin hiippakuntaan 23. lokakuuta 1978 ja nimitettiin Diphun hiippakunnan johtoon 14. helmikuuta 2007. Piispaksi vihkiminen seurasi 15. huhtikuuta. Pääkonsekraattorina toimi Thomas Menamparampil, jota avustivat Robert Kerketta ja John Thomas Kattrukudiyil.


title: John Moolachira

text: Moolachira sai 9. huhtikuuta 2011 nimityksen Guwahatin koadjuuttoriarkkipiispaksi, ja 18. tammikuuta 2012 hänestä tuli sen arkkipiispa.


title: WhatsApp

text: WhatsApp Messenger on Brian Actonin ja Jan Koumin vuonna 2009 julkaisema alustariippumaton pikaviestinpalvelu älypuhelimille. Sillä pystyy tekstin lisäksi lähettämään kuvia, videoita, GIF-animaatioita, ääniviestejä, soittamaan puheluita ja videopuheluita, jakamaan omia yhteystietoja ja joiden lisäksi pystyy jakamaan oman sijainnin netin tai GPS:n kautta. Ukrainalaissyntyinen Koum lopetti työt yhtiössään toukokuussa 2018.


title: WhatsApp

text: Ohjelmisto on saatavana Android-, Blackberry OS-, Blackberry 10-, iOS-, Sailfish-, Series 40-, Symbian- sekä Windows Phone -käyttöjärjestelmille. Tosin palvelu on ryhtynyt sulkemaan tilejä, jotka ovat käyttäneet Sailfish OS:lle tehtyä MitaKuuluu -ohjelmaa. Aiemmin sovellus muuttui ensimmäisen vuoden käytön jälkeen maksulliseksi, mutta vuonna 2016 käyttö muuttui ilmaiseksi. Vuoden 2016 lopussa WhatsApp lakkasi toimimasta iPhone 3GS -puhelimissa sekä iOS 6 -käyttöjärjestelmää käyttävissä puhelimissa. Android-puhelinten osalta WhatsApp lakkaa toimimasta Android 2.1- ja 2.2-käyttöjärjestelmiä käyttävistä puhelimista sekä Windows Phone 7:stä. Heinäkuussa 2017 WhatsApp häviää myös BlackBerry OS ja BlackBerry 10 -käyttöjärjestelmistä sekä Nokian vanhoista S40- ja Symbian S60 -järjestelmistä.


title: WhatsApp

text: WhatsAppin käyttö on vähentänyt maksullisten tekstiviestien suosiota; Vaasan yliopiston tekemässä tutkimuksessa yli sadan yliopisto-opiskelijan ryhmästä 83 prosenttia käytti WhatsAppia yhtenä kommunikointivälineenä. WhatsAppissa voi keskustella yhden kaverin kanssa tai perustaa ryhmiä, joissa voi olla enintään 256 henkilöä.


title: WhatsApp

text:
Helmikuussa 2014 yhteisöpalvelu Facebook osti WhatsAppin noin 11,6 miljardilla eurolla omistukseensa tarkoituksenaan kehittää sitä oman kilpailevan tuotteensa Facebook Messengerin rinnalla. Ostoa seurasi käyttökatko, jonka takia monet kilpailevat pikaviestinpalvelut, kuten TextSecure ja Telegram, näkivät kasvua käyttäjäkunnissaan.
WhatsAppin kaikki viestintämahdollisuudet ovat maksuttomia. Ne tarvitsevat vain internet-yhteyden:Vuonna 2017 WhatsApp otti käyttöön Oma Tila-ominaisuuden. Käyttäjä voi laittaa omaan tilaansa kuvia ja maksimissaan kahden minuutin pituisia videoita, joihin voi myös piirtää ja liittää hymiöitä ja tekstiä.


title: WhatsApp

text: Kuvat ja videot häviävät Omasta Tilasta 24 tunnin kuluttua.


title: WhatsApp

text:
WhatsApp-palvelun käyttöehdoissa käyttäjältä edellytetään EU-alueella 16 vuoden ikää. Muualla kuin EU-alueella ikäraja on 13.
Lokakuussa 2015 julkaistun kyselyn (Polaris Nordic Digital Music Survey 2015. YouGov, Teosto, Tono, Koda, 2015) mukaan WhatsAppia käyttäisi n. 52 % 12-65-vuotiaista suomalaisista. Tämä tarkoittaisi, että suomalaisia WhatsAppin käyttäjiä olisi yhteensä n. 2 miljoonaa. Nuorten 12-17-vuotiaiden osalta lukema olisi samaisen kyselyn mukaan n. 89 %, mutta tähän lukemaan tulee suhtautua varauksella kyseisen ikäisten vastaajien pienen määrän vuoksi.


title: WhatsApp

text: 4. marraskuuta 2014, WhatsApp sai kaksi pistettä seitsemästä Electronic Frontier Foundation -järjestön pikaviestinvertailussa, jossa keskityttiin yksityisyyteen ja tietoturvaan. WhatsApp sai yhden pisteen siitä, että se salaa käyttäjän ja palvelimen välisen viestinnän ja toisen siitä, että ulkopuolinen taho oli tarkastanut lähdekoodin viimeisen 12 kuukauden aikana. WhatsApp menetti pisteitä siitä, että yhteydenpitoja ei salattu avaimilla joihin ylläpitäjillä ei ollut pääsyä, käyttäjät eivät voineet varmistaa ettei yhteydenpidossa ollut tapahtunut mies välissä -hyökkäystä, menneet viestit eivät olleet turvattuja jos vanhat salausavaimet varastettiin, lähdekoodi ei ollut avoin itsenäiselle tarkastelulle eikä turvasuunnittelua ollut dokumentoitu riittävän hyvin.


title: WhatsApp

text: 18. marraskuuta 2014, Open Whisper Systems ilmoitti yhteistyöstä WhatsAppin kanssa sisällyttää Signalissa käytetty päästä päähän -salausprotokolla WhatsAppin jokaiseen asiakasohjelmaan. Open Whisper Systems ilmoitti, että salaus oli jo käytössä WhatsAppin viimeisimmässä Android-versiossa ja että tuki muille alustoille, ryhmä/mediaviesteille sekä avaimenvarmennukseen tulisivat pian. WhatsApp vahvisti yhteistyön toimittajien kysyessä asiaa.


title: WhatsApp

text: WhatsApp ja Open Whisper Systems ilmoittivat huhtikuussa 2016, että olivat saaneet valmiiksi päästä päähän salauksen lisäämisen WhatsAppin jokaiseen kommunikaatiomuotoon, ja että käyttäjät voisivat nyt varmentaa toistensa salausavaimet.


title: Wallén

text: Wallén, Wallen tai Walleen on muun muassa seuraavien henkilöiden sukunimi:


title: Ethelbert

text: Ethelbert (muinaisenglanniksi Æþelberht, noin 835–865) oli Kentin kuningas vuodesta 858 lähtien ja myöhemmin myös Wessexin kuningas veljensä Ethelbaldin kuoleman jälkeen vuodesta 860 kuolemaansa saakka 865. Ethelbert oli Ethelwulfin ja tämän vaimon kolmas poika. Hänen veljensä olivat Ethelstan, Kentin kuningas (k. 851) ja edellinen Wessexin kuningas Ethelbald (k. 860).


title: Ethelbert

text: Ethelbert syntyi Wessexissä noin vuonna 835, perheensä nuorimpana poikana Ethelstanin ja Ethelbaldin jälkeen. Ethelbert nousi Kentin kuninkaaksi noin vuonna 855 isänsä ollessa vierailemassa Roomassa. Oletettavasti Kentin aikaisempi kuningas, Ethelbertin vanhempi veli Ethelstan, siis kuoli vuosien 851 ja 855 välisenä aikana. Vaikka nimellisesti Ethelwulf oli yhä Kentin kuningas, todellista valtaa piti Ethelbert veljensä Ethelbaldin hallitessa Wessexiä. Veljensä kuoltua Ethelbert kruunattiin 21. joulukuuta 860 myös Wessexin kuninkaaksi.


title: Ethelbert

text: "Anglosaksien kronikka" kuvaa Ethelbertin hallituskautta melko rauhalliseksi. Vaikka tämä ilmeisesti oli totta, viikingit olivat edelleen suuri uhka rannikolla. Ajoittain viikingit saattoivat hyökätä Winchesteriin ja riehuivat Itä-Kentissä.


title: Ethelbert

text: Ethelbert kuoli syksyllä 865 ja hänet haudattiin veljensä Ethelbaldin viereen Sherborneen, Dorsetiin.


title: Charnia

text: Charnia on sukupuuttoon kuollut suurikokoinen merisulkaa muistuttanut eliö, joka eli syvällä merenpohjassa ediacarakaudella 555–579 miljoonaa vuotta sitten. Se kiinnittyi kiekon avulla kiviin tai merenpohjaan. Sen koko vaihteli 0,15–2 metrin välillä.


title: Spriggina

text: Spriggina on sukupuuttoon kuollut matoa muistuttava eliö, joka eli ediacarakaudella. Sen pituus on noin 3 cm ja sillä oli taipuisa ruumis. "Spriggina" kuuluu heimoon Sprigginidae saattaa olla varhainen niveljalkaisten edustaja ,mutta se voi kuulua myös nivelmatoihin tai johonkin nivejalkaisten ja nivelmatojen yhteisen kantamuodon lähiryhmään.


title: Dickinsonia

text: Dickinsonia on sukupuuttoon kuollut ediacarakaudella elänyt suku, jonka luokittelusta ei ole täyttä varmuutta. Sen koko vaihteli 4 millimetrin ja 1,4 metrin välillä. Se oli litteä eliö, joka todennäköisesti imi ravintoa alapintansa läpi.